Ombudsmeni BiH pozivaju sve nivoe vlasti za promptnu nabavku vakcina protiv koronavirusa\nOmbudsmeni Bosne i Hercegovine pozivaju sve nivoe vlasti da u skladu sa svojim nadležnostima preduzmu mjere u cilju promptne nabavke vakcina neophodnih za imunizaciju, posebno, ranjivih kategorija stanovništva, saopćeno je iz Institucije ombudsmena za ljudska prava BiH.\nOvom prilikom Ombudsmeni posebno žele ukazati kolika je važnost zdravstvene zaštite koja mora biti organizovana tako da se na najefikasniji način pruži zaštita građaninu. U ostvarenju prava na zdravstvenu zaštitu države se obavezuju da učine dostupnima tehnologije (lijekove, opremu i intervencije) među kojima je i imunizacija. U pogledu vakcinacije Ombudsmeni smatraju da u fokusu mora biti pravo svakog pojedinca na zaštitu zdravlja, ali isto tako i pravo drugih s kojima je u kontaktu, navodi se u saopćenju.\n“U situaciji kada Bosna i Hercegovina kasni u poređenju sa regionom i evropskim zemljama u pogledu procesa vakcinacije, Ombudsmeni smatraju da je neophodno preduzeti hitne mjere koje će omogućiti ravnopravan položaj građana ove zemlje”, saopćili su iz Institucije ombudsmena za ljudska prava BiH.\nTags\t#Covid-19 vakcine\t#Ombudsmani BiH\nCikotić i Lukač o sigurnosnoj situaciji i saradnji policijskih agencija


Kosanović: "Jedva čekamo meč pred punim stadionom" - Sportske.net\nKosanović: "Jedva čekamo meč pred punim stadionom"\nStrateg fudbalera Novog Pazara Milorad Kosanović pohvalno je govorio o narednom rivalu svoje ekipe i istakao da jedva čeka subotnji duel sa Vojvodinom uz podršku navijača.\nJSL - Donji Srem se razgoropadio, Voša slavila u Pazaru!Zagorčić: "U Novi Pazar po tri boda"JSL - Evropski Pazar, Eze Frajdej presudio ''Zmajevima''!!Pazarci "merkaju pazar" u JagodiniJagodina - Zbog Pazaraca zatvorena istočna tribina!\nTrener Novog Pazara Milorad Kosanović rekao je da će od svojih fudbalera tražiti da odigraju najbolje što mogu protiv Vojvodine u 23. kolu Superlige Srbije, pošto se gostujući tim neće unapred predati.\n"Završavamo niz od šest zanimljivih i ozbiljnih utakmica, očekujem da se desi isto što i na poslednje četiri. Samo koncentrisanom igrom, uz maksimalan napor, možemo do pozitivnog rezultata, koji će pokušati da izbori i protivnik", rekao je Kosanović.\nVojvodina je četvrta na tabeli sa 37 bodova, dok je Novi Pazar, koji je pobedio na poslednje četiri utakmice u elitnom takmičenju, na petom mestu s bodom manje.\n"Novosađani su na početku prvenstva imali najbolji tim u Srbiji i bili bi prvi da nisu ostali bez određenog broja igrača. Ja bih to i voleo. Kad ostanete bez četiri ključna igrača ne možete da pratite ritam", kazao je Kosanović.\nOn je naglasio da su mladi igrači Vojvodine naučeni da igraju ozbiljan fudbal, kao i da uvek imaju pozitivan pristup.\n"Vojvodina je, ipak, Vojvodina. Ta deca ne ulaze u utakmicu da se sačuvaju, već da prave rezultat. Tako će biti i ovde, pa je interesantno proveriti šta mi možemo protiv hitrog i razigranog tima", istakao je Kosanović.\nTrener Pazaraca će moći da računa na sve fudbalere.\n"Problem je što treba da razigravam neke igrače koji ne mogu da dođu ni do klupe. Kako se stvari odvijaju, biće to teško. Bolje, ipak, što je tako, nadam se da će ostati ista situacija do kraja prvenstva", dodao je Kosanović.\nPosle tri utakmice bez publike zbog kazne Disciplinske komisije Fudbalskog saveza Srbije, Novi Pazar će sutra imati podršku na svom terenu.\n"Izgubili smo osećaj igranja pred navijačima, pa jedva čekam utakmicu i pun stadion koji nas nosi. Očekujem fer atmosferu i sportsko navijanje, da se pokažemo kao dobar domaćin. Ne trebaju nam ekscesi, skupo smo platili neozbiljno ponašanje pojedinaca. To treba da prestane, smeta i nama. Novi Pazar je jako bitan za ovu ligu. Treći smo u Srbiji po broju posetilaca, iako smo pola prvenstva igrali pred praznim tribinama. Mislim da je tome došao kraj", rekao je Kosanović.\nKako je rečeno u novopazarskom superligašu, utakmici će prisustvovati i oko 100 navijača Vojvodine koji će u doputovati u organizaciji kluba iz Novog Sada. Za njih će biti pripremljena montažna tribina na južnom sektoru.\nUtakmica između Novog Pazara i Vojvodine igraće se u subotu od 16.00 na "Gradskom stadionu".


Obrt u britanskom parlamentu: „Plan B“ za „bregzit“ nije ni postojao! (video) - Sputnjik Srbija\n21:01 01 Oktobar 2020\n18:38 21.01.2019 (osveženo 20:26 21.01.2019) Preuzmite kraći link\nPremijerka je poslanicima poručila da bi trebalo da prihvate sporazum koji je njena Vlada dogovorila s Briselom. Alternativa tome je zaustavljanje procedure koja je pokrenuta aktiviranjem Člana 50 Evropskog sporazuma, a to znači ostanak u EU.\nA to je, kako je već ranije rekla, prevara britanskih birača koji su na referendumu 2016. godine odlučili da zemlja napusti EU.\nPostoji još jedna mogućnost, a to je produženje roka trajanja Člana 50, ali to ne bi značilo da se isključuje izlazak bez sporazuma. Samo se odugovlači s donošenjem konačne odluke.\nMejova je izjavila da EU ne bi prihvatila produženje Člana 50 čisto produženja radi i potvrdila da se ona protivi takvom scenariju.\nKad je reč o drugom referendumu, premijerka je rekla je da bi takav korak značio potkopavanje poverenja u politiku, čime bi se dodatno potkopala socijalna kohezija.\n„Ne mislim da postoji podrška za drugi referendum“, izjavila je Mejova pred Parlamentom, dodajući kako očekuje da će zastupnici odbaciti takav zahtev.\nEvropska unija poručuje da neće biti novih razgovora o sporazumu o povlačenju Britanije iz EU, podseća AP.\nBritanski poslanici odbili su prošle nedelje sporazum o „bregzitu“ koji je predložila Mejova. Ona se tad suočila i sa zahtevom da zaključno s današnjim danom iznese „Plan B“.\nDebata o tom planu i alternativnim planovima koje su predložili poslanici biće održana 29. januara u Parlamentu.


Obraćanje predsednika Republike Srbije – Balkanekspresrb.rs\n“Za nas je gas ključno pitanje: mi u ovom trenutku imamo rezerve gasa 128 miliona metara kubnih, a imali smo pre i 261 milion”, rekao je predsednik i dodao da će naša zemlja imati direktan gubitak od 600 miliona evra godišnje ukoliko cena gasa iz Rusije bude 500 dolara po 1.000 kubnih metara, čime bi operativni troškovi kompanija postali veći, što bi uticalo na inflaciju i dodatno povećanje cene električne energije.\nGovoreći o železničkoj infrastrukturi, predsednik je podsetio da će u januaru 2022. godine biti završeni testovi linije Beograd – Novi Sad i da bi u februaru mogla da startuje komercijalna linija.\nPredsednik Vučić je istakao da se trenutno radi na izgradnji 10 auto-puteva i saobraćajnica, što se ne radi ni u jednoj zemlji u Evropi i dodao da se radi na Fruškogorskom korisoru, autoputu do Bijeljine, brzoj saobraćajnici uz Dunav, Moravskom koridoru, putu Niš – Pločnik koji je važan za Toplicu i Srbe na Kosovu i Metohiji.\n„Nadam se da ćemo do kraja godine potpisati ugovor za izgradnju puta Požega – Boljare preko Ivanjice. To je od ključnog značaja“, poručio je predsednik Vučić i najavio da će pre kraja godine početi i radovi na izgradnji Nacionalnog stadiona u Surčinu, koji će biti lepši od Alijans arene u Minhenu.\n“To je pravi razvojni projekat za taj deo opštine Surčin, ali i za celu Srbiju”, rekao je predsednik i najavio da će država uskoro uplatiti dodatna sredstva brojnim sportskim klubovima.


Radmila Manojlović među ragbistima : Crveni tepih\nRadmila Manojlović među ragbistima\nPostavljeno 17 Oct 2010\n„Zvezda Granda” Radmila Manojlović borila se sa ragbistima i provozala je kolegu Sašu Matića u limuzini na snimanju spota za njihov duet „Mešaj, mala”!\nOsim toga, atraktivna pevačica u spotu igra na kockama, zakazuje poslovne sastanke i sa Sašom se okreće na rotirajućem tanjiru. Rada kaže da je snimanje bilo veoma naporno, jer je trajalo celih 20 sati.\n- Obožavam da pevam, mogu satima da nastupam bez prestanka, ali nisam znala da je snimanje spota toliko zahtevan posao. Međutim, oduševila sam se scenariom, koji su osmislili ljudi iz produkcije RAJ. U spotu sam prvi put vozila limuzinu i pevala među ragbistima, koji će se sigurno dopasti mnogim devojkama. Prezadovoljna sam kako je sve ispalo i sigurna sam da će spot biti fenomenalan – kaže Radmila.


Detalj sa obuke (Foto print.scr OEBS)\n„Kroz obučavanje nastavnika o tome kako da se nose sa stresom učenika tokom pandemije kovida-19, cilj nam je da smanjimo nivo posledica koje bi potencijalno učenici mogli da imaju kasnije“, kazao je Bratu.\nPreko 400 nastavnika iz svih opština i zajednica širom Kosova obučeno je u prvoj fazi. Obuke su obuhvatale: osnovno znanje o stresu, upravljanju stresom i strategije za sprečavanje posledica stresa nakon pandemije kovida-19.\nPo završetku obuke, odabrani nastavnici će moći da organizuju i vode aktivnosti upravljanja stresom za učenike u svojim školama.\nU saopštenju se napominje da je druga faza projekta u toku i biće završena do decembra 2020. godine.\n19.09.2021 ’’Novaku ću preneti da mu je lepa domovina’’ (338)


Kategorija: Nova Varoš\tObjavljeno sreda, 08 februar 2017\tAutor ZapadnaSrbija\nU novovaroškom Domu kulture, od 8. februara do 8. marta, održaće se tradicionalna manifestacija Dani kulture, koja se u gradu na padinama Zlatara, sa manjim prekidima, održava gotovo pet decenija. Tokom trajanja ove smotre, ustanovljene sa misijom da promoviše kulturno stvaralaštvo i afirmiše amaterizam u zlatarskom kraju, domaćoj publici predstaviće se brojni glumci, pevači, instrumentalisti, likovni, književni i drugi stvaraoci. U okviru umetničkog programa biće izvedeno, odnosno prikazano petnaestak raznovrsnih kulturnih događaja, od kojih je najviše pozorišnih i muzičkih. Prema planu organizatora, manifestacija će početi u sredu 8. februara, u galerijskom prostoru Doma kulture, u 19 sati, izložbom umetničkih radova domaćih likovnih stvaralaca – članova Likovnog kluba Zlatarska paleta. Sat vremena kasnije, na ovdašnjoj pozorišnoj sceni publika će imati priliku da uživa u kabare predstavi Ja pevam svoj bluz u izvođenju poznatih dramskih umetnika Gorana Sultanovića, Dušana Bezuha i Branislava Zarina. Još jedan pozorišni događaj obeležiće prvu polovinu februara. Reč je o reprizi komada novovaroškog Pozorišta Život u tesnim cipelama, koji je po tekstu Dušana Kovačevića, režirao Vladimir Dulanović Toki. Predstava je na programu u ponedeljak 13. februara (20 sati). Prilično bogat i kvalitetan pozorišni repertoar organizatori su obogatili i hit predstavom Beton mahala, koju su u koprodukciji beogradskog Zvezdara Teatra“i novopazarske pozorišne trupe Joj, evo ih ovi, režirali Branislav Trifunović i Rifat Rifatović.\nPozorišni program u okviru Dana kulture koncipiran je tako da se ne zanemare ni interesovanja najmlađih poklonika ove vrste umetnosti. Tako će grupa užičkih glumaca u četvrtak 23. februara, u prepodnevnim satima, izvesti komad Druženje sa kapetanom Džonom Piplfoksom, dok će se glumci Omladinske scene Doma kulture iz Bajine Bašte, u ponedeljak 6. marta, predstaviti komadom za predškolce. Novovarošani će se i ove godine ponovo družiti sa prvacima Centra za kulturu Masuka iz Velike Plane. Oni će se izvesti predstavu Sabirni centar, koju je po tekstu čuvenog srpskog pisca i dramaturga Dušana Kovačevića, režirao Dejan Cicmilović.\nDogađaj koji će po svom kvalitetu i aktuelnosti obeležiti ovogodišnju tradicionalnu kulturnu manifestaciju nesumnjivo je koncert svetski poznatog a kapela hora Viva vox iz Beograda, u čijim će vokalnim bravurama Novovarošani imati prilike da uživaju u subotu 18. februara.\nOd muzičkih događaja, na programa je i tradicionalni osmomartovski koncert Tamburaškog orkestra novovaroškog Doma kulture. Organizatori podsećaju da će nakon što se spusti zavesa na ovogodišnju manifestaciju, najverovatnije u drugoj polovini marta, biti upriličena i dva koncerta ovdašnjeg Kulturno-umetničkog društva koje takođe uspešno radi i deluje pri DK.\nĐe je zrno klicu zametnulo naziv je programa koji je posvećen tradiciji i izvornoj narodnoj baštini. Na sceni Doma kulture biće izveden u subotu 25. februara (20 sati), a u okviru njega publika će imati priliku da uživa u virtuoznosti prve frule Srbije Darka Prelića, dvojničara iz Nove Varoši, nastupu domaćeg Folklornog ansambla i Ženske pevačke grupe DK. Muzičkom programu prethodiće izložba fotografija i dokumenata Armijski đeneral Krsta Smiljanić koju je priredila istoričarka Snežana Đenić. Postavkom je predstavljen deo istorijske baštine zlatiborske regije kroz kulturu sećanja na znamenitog generala proslavljenog tokom Velikog rata. Kada su izložbe u pitanju, posetioci novovaroških hrama kulture moći će i da u sredu 8. marta, u 18 i 30 sati, prisustvuju izložbi fotografija i maketa koju je priredio profesor Aleksandar Saša Radojević, naš poznati arhitekta po čijem je projektu građeno zanimljivo zdanje ovdašnjeg Doma kulture.\n– Potrudili smo se da u skladu sa finansijskim mogućnostima koncipiramo umetnički program tako da se zadovolji pre svega kvalitet, ali i kvantitet i raznovrsnost kulturnih sadržaja. Blagu prednost dali smo teatru i muzičkim događajima jer su oni tradicionalno i najposećeniji. Poštovali smo umetnički senzibilitet i ukus novovaroške publike, trudeći se da i cene ulaznica prilagodimo njihovom džepu, ističe Mihrija Hadžić, direktorka Doma kulture, koja je za realizaciju manifestacije uspela da, pored sredstava planiranih iz budžeta lokalne samouprave, obezbedi i značajna finansijska sredstva od donatora. Pokrovitelj Dana kulture je Opština Nova Varoš.


Datum objave: 30.11.2019 07:43 | Autor: Ministarstvo finansija\nANALITIKA: Da li je punjenje budžeta u prvih devet mjeseci ove godine bilo u skladu sa planom? Da li su budžetski prihodi povećani u odnosu na isti period prošle godine?\nMinistar Radunović: U prvih devet mjeseci ove godine imali smo 1.338,2 mil eura naplaćenih budžetskih prihoda, što je za 34,6 miliona iznad plana, a čak 65,2 miliona više u odnosu na isti period 2018. godine. Raduje i činjenica da je rast ostvaren u svim značajnim kategorijama poreskih prihoda. Tako smo, po osnovu poreza na dodatu vrijednost prihodovali 56,3 miliona eura više nego u prva tri kvartala prošle godine, doprinosa za 19,2 i akciza za 12,2 miliona eura.\nMinistar Radunović: Statistički podaci, a i opšti utisci, potvrđuju da se Akcioni plan koji je, za suzbijanje sive ekonomije, Vlada donijela 2017. godine, intenzivno sprovodio. Ovdje prvenstveno mislim na rad Poreske uprave koja je insistirala na inspekcijskom nadzoru regularnosti poslovanja čija djelatnost ima sezonski karakter, primarno u vezi sa opštom poreskom registracijom, evidentiranjem prometa, uplatama pazara i sl. Efekat je vidljiv iz činjenice da ukupne korekcije utvrđenih nepravilnosti iznose čak 57 miliona eura od januara do septembra ove godine.\nUprava za inspekcijske poslove je, u toku ljetnje turističke sezone, bila fokusirana na nadzor subjekata u primorskim opštinama i to u djelatnostima koje učestvuju u oblikovanju turističkog proizvoda (turizam i ugostiteljstvo, trgovina, zanatske djelatnosti i druge vrste usluga). Pored toga, u svim djelatnoistima, a posebno u građevinarstvu u toku građevinske sezone, vršena je kontrola zapošljavanja i poštovanja prava iz radnog odnosa.\nMinistarstvo održivog razvoja i turizma je intenziviralo komunikaciju sa svim državnim i lokalnim organima čije aktivnosti utiču na smanjenju sive ekonomije u turizmu. Prirodno, akcenat je bio na pitanjima registracije smještaja, prijave gostiju, naplate boravišne takse, radnih odnosa u hotelijerstvu i ostvarenim prihodima.\nRezultati su evidentni, o čemu najbolje govori činjenica da je naplaćena boravišna taksa do polovine septembra iznosila 7,7 miliona eura, što je povećanje od cca 21% u odnosu na 2018.\nMinistar Radunović: Nivelisanje akcizne stope na cigarete koje smo izvršili u septembru 2018. je smanjilo atraktivnost nelegalnog prometa ovih proizvoda. Naime, jasno je da je sprečavanje nelegalnog prometa duvana i duvanskih proizvoda osnovni faktor porasta prihoda od akciza u ovom domenu.\nTreba pomenuti i sistemsko unapređenje carinskih procedura i poboljšanje metoda procjene rizika kod prometa akciznih, prvenstveno duvanskih, proizvoda.\nANALITIKA: Da li će se oprezno nastaviti sa daljom izgradnjom autoputa nakon upozorenja MMF-a da je trošak za prioritetnu dionicu autoputa Smokovac-Mateševo porastao za četvrtinu? Da li bi eventualno prekoračenje troškova izgradnje druge dionice moglo ugroziti fiskalnu održivosti?\nMinistar Radunović: Očekujemo da povećanje planiranih troškova izgradnje prve dionice autoputa bude na nivou do 10% što, ni u kom slučaju, ne može ugroziti našu fiskalnu održivost.\nO finansijskim aspektima realizacije druge faze autoputa, kao i o modelima finansiranja, možemo ozbiljno govoriti tek u toku iduće godine, po završetku studije izvodljivosti. No, već sada je izvjesno da će se finansijski model odabrati tako da se ni na koji način ne ugroze ključni parametri konsolidacionog koncepta koji smo usvojili.\nDrugim riječima, druga dionica autoputa će biti predmet javno privatnog partnerstva, koncesije ili nekog kombinovanog modela takvog da se ne rizikuje uvećanje javnog duga. U prilog ovakvom opredjeljenju ide i činjenica da je odgovarajuća legislativa (Zakon o privatno-javnom partnerstvu, Zakon o koncesijama i Zakon o javnim nabavkama) već u skupštinskoj proceduri.\nANALITIKA: Kako će povećanje zarada zaposlenima u prosvjeti i zdravstvu uticati na javne finansije?\nMinistar Radunović: Iako to nije tipično za fazu konsolidacije javnih finansija, rezultati ekonomske politike Vlade u prethodnom periodu su bili izuzetno dobri. O tome govore rekordne stope ekonomskog rasta i povećanje prihoda budžeta od preko 250 mil.€ kao i racionalizacija tekuće budžetske potrošnje. Mislim da moramo biti zadovoljni time što smo imali, u poslednje tri godine, najveće ulaganje u realizaciju kapitalnih projekata.\nSve to omogućilo nam je da budžetom za 2020. godinu budu stvorene pretpostavke da se može otvoriti prostor za povećanje zarada u dva sektora koja pominjete, naravno pod uslovom da ne bude nekih finansijskih iznenađenja ili nepredvidljivih negativnih okolnosti koje bi nas natjerale da odustanemo od ovog opredjeljenja. Po ovim pitanjima smo u neposrednoj komunikaciji sa resornim ministarstvima, posredno i sa reprezentativnim sindikatima, pa se, sa visokim stepenom vjerovatnoće, nadam da će se postići pozitivan ishod pregovora.\nMinistar Radunović: Intenzivan razvoj crnogorske ekonomije, posebno od obnove državnosti do danas, prirodno je rezultirao visokim procentom javnog duga. To je cijena koje je tipična za sve države regiona, i zbog razvojnih pretenzija, i zbog posljedica radikalne transformacije ekonomskog sistema. Dakle, i ova Vlada je, od početka svog mandata, suočena sa visokim procenatom javnog duga u odnosu na BDP i to jeste realni fokus djelovanja Ministarstva finansija.\nZbog toga smo, prošle godine, emitovali euroobveznice u vrijednosti od 500 miliona eura, sa rokom dospjeća od sedam godina i godišnjom kamatnom stopom od 3.375%. Navedena transakcija, faktički, predstavlja refinansiranje duga po osnovu postojećih obveznica koje dospijevaju 2019, 2020. i 2021. godine, u ukupnom iznosu od cca. 363 miliona eura. Radi se, dakle, o operaciji upravljanja obveznicama (liability management operation) koja omogućava smanjenje obaveza koje dospijevaju u 2019, 2020. i 2021. godini, uz reprogramiranu ročnost. Na ovaj način amortizovan je visok nivo obaveza koji nam je slijedio u pomenutom periodu. Navedeni scenario je pozitivno ocijenjen od strane ključnih međunarodnih finansijskih institucija i rejting agencija, što je olakšalo njegovu realizaciju i sličan aranžman koji smo realizovali i ove godine.\nUz to, prošle godine smo imali i dodatni kreditni aranžman podržan garancijom Svjetske banke, sa rokom dospjeća od 12 godina, grejs periodom od četiri godine i godišnjom kamatnom stopom od 3,95% godišnje u iznosu od 250 miliona eura.\nOvim transakcijama smo poboljšali kvalitet duga Crne Gore. Prosječna ročnost iz 2017. od 4,6 godina povećana je na 5,2 godine. Sa druge strane, državni dug, na kraju 2018. godine, imao je realnu prosječnu kamatnu stopu od 3%, što je znatno povoljnije u odnosu na prethodnih 4,6%.\nU nastojanju da aktivno djelujemo na ovom planu i u 2020. godini, Crna Gora je, krajem septembra ove godine, emitovala euroobveznice u iznosu od 500 miliona eura, sa rokom dospjeća od deset godina i kamatnom stopom od 2,55% godišnje. To su, do sada, najpovoljniji uslovi zaduženja putem euroobveznica.\nMinistar Radunović: Postignuti su značajni rezultati, ali je fiskalna konsolidacija i dalje naš kontinuirani zadatak. Ne smije nas zavarati čak ni suficit tekuće budžetske potrošnje od skoro 100 miliona eura, iako smo time potvrdili da Crna Gora može sve svoje tekuće obaveze da finansira iz izvornih prihoda. Dakle, dostigli smo bazični fiskalni postulat tekuće samoodrživosti koji je ključan u planiranju i realizaciji budžeta, ali i dalje imamo neke rizične fiskalne parametre.\nSam suficit ukupnog budžeta prvenstveno zavisi, pored ostalog, od trošenja sredstava kapitalnog budžeta, što je uslovljeno dinamikom javnih investicija koja zavisi od niza nefinansijskih faktora. Tako je, u prvih devet mjeseci, kapitalni budžet realizovan na nivou 76,5% planiranog (160 od planiranih 240,7 miliona), pa se može očekivati efekat prelivanja neutrošenih, a opredijeljenih sredstava u 2020. godinu. Ta nepotrošena sredstva predstavljaju srazmjerno poboljšanje rezultata u tekućoj godini, ali samo prividno jer će se potrošnja svakako uvećati finalizacijom nedovršenih projekata finansiranih iz prethodnog kapitalnog budžeta.\nMinistar Radunović: Naši ekonomski pokazatelji su veoma dobri, a naša odlučnost da do kraja sprovedemo finansijsku konsolidaciju bez razvojne restrikcije nesporna. Ipak, pravu ocjenu postignutog možete dobiti tek na tržištu gdje se obveznice neke države pojavljuju kao, uslovno rečeno, njen proizvod. To kako će se kupci odnositi prema takvom proizvodu jeste validacija ukupne ekonomske politike, statusa i ekonomske perspektive države.\nRadi se o zainteresovanosti 190 investitora gotovo iz cijelog svijeta i to najviše iz kategorije investicionih fondova, zatim banaka, penzionih i hedž-fondova.


Radnici Informatike: Pokažimo snagu običnih ljudi | Autonomija\nRadnici Informatike: Pokažimo snagu običnih ljudi\nSindikat ponovo pisao gradskim čelnicima\nRadnici novosadske Informatike, kojima su pre nedelju dana uručena rešenja o otkazu, okupili su se danas i ispred novosadske Skupštine. Oni su se nakon toga okupili i na Trgu slobode , gde su im se pridružili radnici drugih javnih preduzeća.\nOko 300 njih je, uz transparente i pištaljke, pozvalo građane da im se pridruže i pokažu snagu „običnih ljudi“. Oni su ocenili da je potrebno pokazati je sada ili čekati „svoj red da nas uništi nepravda“.\nRadnici su poručili da iza njih ne stoji nijedna politička partija, a da su otkaze dobili jer su mislili svojom glavom.\n„19 zaposlenih u JKP Informatika je 20. marta dobilo otkaz pred kraj radnog vremena, bez ikakvog razloga“, istakli su oni.\nKako su naveli, radnici nisu pristali na ucene i nisu hteli da se učlane u Treću Srbiju. Oni su upozorili da su otkaze dobili oni koji znaju svoj posao, a da su na njihova mesta dovedeni „poslušnici“, od kojih se veliki broj ne pojavljuje na poslu.\n„Digni glavu mali čoveče i pokaži da u tebi leži duh tvojih pravdoljubivih predaka“, poručili su oni.\nGradonačelnik Novog Sada Miloš Vučević primio je ranije danas nezadovoljne radnike, a predsednik Sindikata zaposlenih u komunalno-stambenoj delatnosti Novog Sada Zoran Radosavljević rekao je da taj razgovor nije napravio pomak ka rešenju.\n„Gradonačelnik je rekao da oni nemaju nikakve veze sa otkazima, iako mi smatramo da je u pitanju koalicioni dogovor. Upućeni smo na sud i inspekciju rada i ako inspekcija rada kaže da otkazi nisu u redu, oni će preduzeti sledeće korake“, kazao je Radosavljević.\nPredsednik Sindikata zaposlenih u JKP Informatici Zoran Antešević rekao je da će i dalje podržavati otpuštene kolege i najavio generalni štrajk radnika Informatike za 8. april.\nAntešević je dodao da će oni nastaviti svakodnevene proteste ispred sedišta preduzeća Informatika, a da će svakog petka u isto vreme dolaziti da protestuju ispred Gradske kuće.\nSindikat ponovo pisao gradskim čelnicima zbog Informatike\nNovosadski odbor Sindikata zaposlenih u komunalno-stambenoj delatnosti Novog Sada ponovo je juče tražio od rukovodstva Novog Sada da poništi rešenje o otkazima za 19 zaposlenih u novosadskoj Informatici.\nU saopštenju tog Sindikata od gradonačelnika i predsednika Skupštine zahteva se i momentalno poništavanje izmena sistematizacije iz septembra prošle godine, kao i zaključivanje Kolektivnog ugovora za Informatiku.\nSindikat je u svom obraćanju tražio i utvrđivanje odgovornosti menadžmenta za poslovanje tog javnog preduzeća, na čiji je rad kritike uputila i Državna revizorska institucija, zbog čega su protiv direktora Dejana Čelara podnete dve prijave.\nU sindikatu su podsetili da su se u više navrata obraćali gradskim čelnicima i upozoravali na alarmantno stanje. U saopštenju se ocenjuje da je tada problem bilo moguće rešiti, ali da je on sada kulminirao i izazvao opšti revolt zaposlenih.\n“Nezadovoljstvo radnika stvoreno je nezakonitim otpuštanjem 19 radnika iz JKP Informatika Novi Sad, suprotno Zakonu o radu, Posebnom kolektivnom ugovoru i nemoralnim činom menadžmetna preduzeća, na čijem čelu su predstavnici Treće Srbije, kao koalicioni partner lokalne vlasti”, navodi se u zaključku Sindikata zaposlenih u komunalno-stambenoj delatnosti Novog Sada.\nU njemu se upozorava da će radnici pravdu potražiti na sudu i postavlja pitanje ko će nadoknaditi štetu preduzeću, prouzrokovanu nezakonitim otkazima.\n“Ako se osvrnemo na kvalifikacionu strukturu otpuštenih radnika činjenica je da njih devetnaest ima u proseku više od 16 godina staža osiguranja, i da je taj staž pretežno ostvaren u Informatici, na poslovima osnovne delatnosti preduzeća. Izvesno je da su njihova kvalifikaciona struktura, znanje, stručnost i radno iskustvo iznad onog koje poseduju stotinjak zaposlenih novih radnika u periodu od 2011. godine”, navodi se u zaključku sindikata.\nU njemu se ocenjuje da se u ovom slučaju radi o klasičnoj politizaciji javnog komunalnog preduzeća od velikog značaja za funkcionisanje komunalnog sistema grada. “Svi otpušteni radnici su članovi Sindikata zaposlenih u komunalno-stambenoj delatnosti, pa se nameće zaključak da je pripadnost sindikatu razlog za otkaz, jer iz novoformiranog sindikata nema ni jednog viška”, ukazali su radnici.\nOni su dodali da viška nema ni iz redova pripadnika Treće Srbije, koja po koalicionom sporazumu upravlja Informatikom, uključujući i 20 radnika preuzetih iz JKP Lisje Novi Sad. “Sve ovo odudara od donetih Zakona koji regulišu komunalnu delatnost i zapošljavanje u javnom sektoru, a naročito od zvaničnih stavova Vlade o neophodnosti racionalizacije, depolitizacije i koorporativizacije upravljanja, stručnosti i odgovornosti”, poručuje se u zaključku.\nU njemu se od rukovodstva Novog Sada traži da se preduzmu sve mere i aktivnosti radi ostvarivanja iznetih zahteva.\nDanašnji zahtev Sindikata potpisali su predsednici sindikata u Informatici, Gradskom zelenilu, Čistoći, Putu, SPC Vojvodina, GIC Apolo, Parking servisu, Zoohigijeni, Lisju, JGSP, Zavodu za izgradnju grada, Poslovnom prostoru, Novosadskoj toplani, Stanu, Tržnici i Urbanizmu.\nOtpušteni radnici su ove nedelje održali i protest ispred zgrade Informatike. Oni su rešenja o otkazu dobili pre nedelju dana.\nLSV: Podrška radnicima Informatike\nGradski odbor Lige socijaldemokrata Vojvodine (LSV) podržao je danas proteste radnika Javnog preduzeća Informatika iz Novog Sada i apelovao da se stranci Treća Srbija, koja tim preduzećem upravlja, oduzme pravo da vodi bilo koje gradsko javno i javno komunalno preduzeće.\n„Svako gradsko preduzeće ili institucija sa kojim je Treća Srbija imala bilo kakve veze je razoreno, a tu bahatost i kriminal, prati i zlostavljanje radnika, nezapamćeno u istoriji Novog Sada“, piše u saopštenju LSV.\nDodaje se da je pre mesec dana vladajuća većina u Novom Sadu odbila da se na sednici gradske Skupštine razgovara o smeni direktora JKP Informatika i da je tako „preuzela deo odgovornosti za štetu koju ta stranka nanosi ovom preduzeću“.\nLSV smatra da ukoliko gradska vlast i dalje bude odbijala da se Trećoj Srbiji oduzmu „sve finansijske poluge“, onda podržava uništavanje Informatike, zlostavljanje radnika i zloupotrebe novca.\n„To znači i podršku raznim sumnjivim tipovima koji nemaju veze sa preduzećem, a i dalje prepadaju ljude po hodnicima preduzeća i uteruju im strah u kosti, o čemu su svedočili radnici Informatike“, piše u saopštenju.\nLSV je dodala da će, kao najjača opoziciona stranka u Novom Sadu iskoristiti sve mogućnosti da zaustavi „bezumlje, tiraniju i nepravdu prema poštenim radnicima“.


Dok joj hakeri ruše sajt, Uprava najavljuje novi softver za upravljanje javnim dugom\nSurfovanje „ekonomskog tigra” će zavisiti i od programera.\nIzrada novog softverskog rešenja jedna je od reformskih mera, kojom Uprava za javni dug želi da unapredi kontrolu budžetskog deficita. Međutim, pre samo tri dana na sajtu ovog organa mogli ste da zateknete fotografiju na kojoj je hala puna kovčega, koju su okačili turski hakeri.\nIz Uprave poručuju da je rešen problem sa sajtom, za dug treba sačekati najavljene mere, koje uz izradu softvera podrazumevaju i obučavanje zaposlenih za njegovo korišćenje, piše eKapija. Pitanje je samo da li će država tako isprogramirati dug ili će se na konto dopisati i kriptovalute, koje će hakeri tražiti kako bi otključali sisteme? Pokušali su to pre više od godinu dana u Novom Sadu, ali je gradonačelnik odbio da plati otkup, pa je gomila podataka ostala zaključana.\n„Redovno treba držati treninge zaposlenima kako bi se svest podigla na određeni nivo, demonstrirati kako neki od tih napada izgledaju, na taj način možete da izbegnete da zaposleni svojim neznanjem doprinesu jednom ovakvom napadu, što je vrlo često slučaj”, objasnio je prilikom tog napada Miloš Radić.\nSvakako bezbednost postaje sve veći problem, samo Sjedinjene Američke Države traže 500.000 programera samo u toj oblasti. Zato je jako važno na koji način će sveopšta digitalizacija naših institucija proći, jer javašluk u delu može mnogo da nas košta i bude potencijalno opasan po građane.\nŠto se javnog duga Srbije tiče, on će krajem ove godine iznositi oko 60 odsto bruto domaćeg proizvoda (BDP) ili nešto preko toga, što je relativno visok nivo javnog duga za zemlju na nivou razvijenosti na kome se nalazi Srbija, ali još nije kritičan u smislu da nam preti kriza javnog duga, kaže profesor Ekonomskog fakulteta u Beogradu Milojko Arsić.\n„Mere protiv fiskalnog deficita mogu da se sprovedu i bez povećanja poreza i bez smanjivanja apsolutnog nivoa javnog rashoda. Potrebno je samo držati najveće rashodne javne pozicije, što su plate u javnom sektoru i penzije, pod kontrolom, odnosno obezbediti da one rastu sporije od BDP-a”, ukazao je Arsić.\nDa li će ekonomski tigar surfovati softverom Uprave javnog duga bez problema ili će imati posla s raznim „lovokradicama”, to je, čini se, uz finansijsko, postalo i pitanje za inženjere.\nponedeljak, 19. Jul, 2021.


BiH potrošila milione za kirije institucija\nInstitucije BiH, Republike Srpske i Federacije BiH tokom prošle godine potrošile su milione maraka iz budžeta za zakup objekata. Dok revizori upozoravaju na ogromna sredstva koja se izdvajaju iz budžeta i netransparentne procedure, veliki broj poslovnih prostora u vlasništvu države i entiteta godinama besplatno koriste razna udruženja, savezi, privatnici i političke partije.\nDržava BiH je u posljednjih deset godina potrošila preko 220 miliona KM na zakupnine poslovnih prostora. Na smještaj državnih institucija i agencija samo za prošlu godinu, iz budžeta je izdvojeno 32 miliona KM.\nOsim mnogo novca koji odlazi na zakupnine, glavni državni revizor Milenko Šego upozorava i na netransparentnost odabira poslovnih prostora, jer procedure ne podliježu Zakonu o javnim nabavkama.\n"Mi smo sugerirali da bi bilo neohodno da postoji institucija jedna u izvršnoj vlasti koja bi se sustavno bavila problemima zakupa poslovnog prostora za potrebe institucija BiH. Ona ne postoji, a ako imamo u vidu činjenicu da Zakonom o javnim nabavkama nije precizirano da se ide na tendere, institucije to maksimalno i koriste takvu jednu odredbu", kazao je Šego.\nIako su zastupnici državnog parlamenta posljednje tri godine uz usvajanje budžeta i zvanično zatražili od Vijeća ministara da napravi mapu puta kako bi se riješila problematika zakupnina, to se do danas nije desilo.\nFuad Kasumović, zamjenik ministra finansija: Nemoguće je da država ima stotine i stotine miliona vrijedne objekte po čitavoj BiH, a da ni jedan nivo vlasti nema ni jednu marku prihoda od rente toga, a znamo da je u tim objektima uvijek neko.\nZamjenik ministra finansija Fuad Kasumović tvrdi kako mnogi političari imaju interes da zajedničke institucije budu pod kirijom.\n"Radi se sigurno o nekim privatnim, ličnim interesima, jer ne vidim nikakvog razloga da tim sredstvima kojima za jednu godinu platimo kirije možemo riješiti sve probleme. Ovako je dozvoljeno pojedincima da zaključuju ugovore bez ikakvog nadzora, bez ikakve kontrole", ocjenjuje Kasumović.\nPrema troškovima zakupa institucija najveća stavka od skoro devet miliona KM prošle godine odnosila se na Ministarstvo odbrane. Ogromni iznosi za kirije izdvajaju se i za Agenciju za identifikacione dokumente, SIPU, Uprava za indirektno oporezivanje BiH i mnoge druge.\nOno što posebno zabrinjava, dodaje Kasumović, je veliki broj poslovnih prostora u vlasništvu države koje godinama besplatno koriste razna udruženja, savezi, privatnici i političke partije.\n"Nemoguće je da država ima stotine i stotine miliona vrijedne objekte po čitavoj BiH, a da ni jedan nivo vlasti nema ni jednu marku prihoda od rente toga, a znamo da je u tim objektima uvijek neko. To je posao za tužilaštva", ocjenjuje Kasumović.\nBorenović: Bahato ponašanje vlasti\nNišta bolja situacija nije ni na nižim nivoima vlasti. Iako je izgradnja zgrade vlade RS i ostalih pratećih objekata koštala više od 300 miliona KM, za smještaj institucija ovog entiteta prošle godine je potrošeno pet miliona KM. Veći izdaci iz budžeta očekuju se i ove godine.\n"Ne samo da je više za 200 hiljada, nego je više za milion i po od 2006. Godine kada je krenula ideja vladajućeg SNSD-a da se ide u kupovinu poslovnih prostora za potrebe institucija unutar RS kako se ne bi plaćali zakupi od nekih miliona maraka. I dolazi do apsurda da se desetine miliona KM, pa čak mislim i više od 100 miliona KM za kupovinu poslovnih prostora po abnormalnim cijenama, a da stavka za zakup u budžetu RS, ne samo da nije ukinuta tj. nije pala nego je još i veća nego što je bila prije nekoliko godina. To samo pokazuje ustvari jedno potpuno neodgovorno, bahato, nekontrolisano ponašanje vlasti", smatra Branislav Borenović, poslanik u Narodnoj skupštini RS-a.\nSala u zgradi Vlade Federacije BiH - foto: Midhat Poturović\nVlada Federacije BiH svakog mjeseca plaća oko 40 hiljada SDP-u BiH za iznajmljivanje zgrade nekadašnjeg Centralnog Komiteta u Sarajevu, dok je većina ministarstava na drugim lokacijama. Vlada ima svoju zgradu i u Mostaru, ali i federalna ministarstva na tri različite adrese koje plaća.\nPrema revizorskim izvjestajima iz budžeta FBiH se za najam imovine i opreme godišnje se potroši oko 5 miliona KM. Istovremeno, nadležne službe još uvijek nisu popisale sve nekretnine kojima Federacija raspolaže.\n"Posebno u Mostaru u proteklom periodu je rađeno na nelogičan način, jer je kupljena po jako visokoj cijeni, neadekvatna zgrada u kojoj je Vlada FBiH, a čak ni osnovne sigurnosne uvjete zgrada ne zadovoljava za održavanje sjednica Vlade. Isto tako je kupljeno zemljište na kojem se nisu riješili imovinsko pravni odnosi. Cilj nam je da tragamo za nekim cjelovitim rješenjem, da pokušamo skupiti što više institucija na jedno mjesto", naglašava Jerko Ivanković Lijanović federalni dopremijer.\nNa kraju treba podsjetiti da su mnoge od postojećih institucija za čiji se smještaj izdvajaju ogromna sredstva upravo rekorederi po svojoj neefikasnosti. Komisija za koncesije BiH koja je formirana krajem 2002. iz budžeta je uspjela da potroši milione maraka uglavnom na plate, zakup prostora i naknade, iako bi se o rezultatima rada ove ali i ostalih sličnih institucija i agencija dalo raspravljati.


47. sednica Opštinskog veća – Palanačke novine\nNa 47. sednici članovi Opštinskog veća, sa jednom tačkom dnevnog reda, jednoglasno su doneli Odluku o načinu izmirenja duga za poreze i doprinose JKP „Vodovod“ koji, u skladu sa odlukom Vlade Republike Srbije, podrazumeva da se ukupan iznos od 72 miliona dinara, što obuhvata glavnicu i 27.758.115 dinara kamate, ubuduće isplaćuje u 48 mesečnih rata, umesto u 24 rate, kao do sada.\nOvu odluku, za predstavnike medija, prokomentarisao je predsedavajući, predsednik Opštine Radoslav Milojičić:\n-Bez obzira na to što su mnoge državne institucije u vanrednom stanju, zbog parlamentarnih izbora koji će se održati 16. marta, mi moramo, pre svega, da vodimo računa o našim preduzećima i našim sugrađanima – naglasio je Milojičić. – Ova sednica je sazvana po hitnom postupku, jer smo uspeli da postignemo jedan povoljan ugovor. Poznato je da smo imali problem sa JKP „Vodovod“, zbog neplaćanja poreza i doprinosa mnogo godina unazad. Imali smo obavezu da ovaj dug izmirujemo u 24 rate, što je podrazumevalo da iz budžeta lokalne samouprave za to izdvajamo tri miliona mesečno, što je za nas bila velika cifra, jer svaki dinar je u ovim teškim vremenima bitan. Mi smo uspeli da produžimo rok za otplatu na 48 rata, tako da će mesečna rata ubuduće iznositi oko milion dinara.\nMilojičić je rekao i da se nada da će palanačka opština u februaru postati najlikvidnija opština u Srbiji jer je u prethodnoj godini isplaćeno 220 miliona dinara višegodišnjih dugova dobavljačima.\n-Mislim da je to za svaku pohvalu, da ćemo od prvog marta biti potpuno likvidni i da neće biti nikakvih dugovanja i blokada – rekao je predsednik Opštine.\nNext story 30. zimski susreti učitelja Srbije u Smederevskoj Palanci\nPrevious story Program Kulturnog centra za februar 2014.


Od ovog petka bez „Pobede“! (VIDEO) | RTK\nOd ovog petka bez „Pobede“! (VIDEO)\nList ,,Pobeda“ bi 16. novembra obeležio 70 godina postojanja, ali sutrašnji 3.103 broj neće se pojaviti na kioscima jer zbog blokade računa i nemogućnosti da reše velike finasijske probleme zaposleni su proglašeni tehnološkim viškom\nOdlaskom na Biro rada dvanaest radnika lista ,,Pobeda“ rešiće se njihovo egzistencijalno pitanje. Dugovanja ovog preduzeća su 6,5 miliona dinara što je mnogo veća vrednost od opreme i mašina u njegovom vlasništvu.\nPo rečima direktora lista ,,Pobeda“ Nikole Popovića, očekivali su finansijsku pomoć od odgovornih, ali je to bilo nemoguće zbog blokade računa. O situaciji u Pobedi bilo je reči i na sastanku sa gradonačelnikom Kruševca Bratislavom Gašićem.\nZa osnivanje novog preduzeća su potrebna sredstva, ali i podrška grada kako im je obećano. Prvi korak je odlazak na Biro rada, a nakon zakonom predviđenog vremena od šest meseci do godinu dana može da usledi i ponovno okupljanje novinara i stvaranja nekog novog lista, možda i sa istim nazivom ,,Pobeda“.\n„Kroz stečaj ćemo probati da spasimo Pobedu“, rekao je u izjavi za Radio Televiziju Kruševac gradonačelnik Bratislav Gašić, i još:\nPrethodno : Rasinski okrug: Spoljnotrgovinska razmena veća za 22 odsto\nSledeće : U goste Novom Pazaru bez bele zastave (VIDEO)


turizam - Sputnjik Srbija\n07:02 13 April 2021\nNovu Vladu Crne Gore dočekaće dug spisak ekonomskih zadataka uz javni dug od 3,7 milijardi evra ili oko 90 odsto BDP-a, a ove i sledeće godine na naplatu će stići više od 700 miliona starih dugova. Sve to u situaciji nikad manjeg priliva od turizma.\nOptužuju Srbe za propast sezone: Upozoravali smo na dolaske u Hrvatsku iz "trećih zemalja"\nUoči sutrašnjeg stupanja na snagu austrijskih mera naglašene kontrole svojih građana koji se vraćaju s odmora u Hrvatskoj, među hrvatskim turističkim radnicima i stručnjacima ne popušta optimizam u pogledu kakvog-takvog uspeha ovogodišnje turističke sezone, iako svi priznaju da je odluka Austrije snažan udarac turizmu.\nLetnja turistička sezona u Crnoj Gori je ove godine na istorijskom minimumu, a može da se spase samo ako se otvore granice za turiste iz Srbije i Rusije, poručuje gradonačelnik Herceg Novog Stefan Katić.\nVlada Grčke dozvolila je turističkim agencijama, hotelima i avio-kompanijama da klijentima izdaju vaučere umesto povraćaja novca za uplaćene aranžmane, odnosno karte, pri čemu klijent ima pravo da traži povraćaj novca, saopštila je grčka Nacionalna turistička organizacija.\nTuristička promocija Turske\nBroj ruskih turista koji su posetili Antaliju smanjio se pet puta u odnosu na isti period prošle godine.\nPad rublje doveo je do značajnog smanjenja broja turista iz Rusije u 2014. godini, u skoro svim evropskim zemljama osim Srbije, Italije i Mađarske, navedeno je u izveštaju Evropske komisije za turizam.


TURISTIČKI LET DO ZVEZDA | Galaksija Nova\nMeđu zvezdama (Vikipedija)\nDanas, skoro 20 godina nakon prvog turističkog leta u svemir, trka u pokretanju svemirske turističke industrije vidno se zahuktava i deluje da je samo pitanje vremena kada ćemo moći da kupimo kartu za medeni mesec na Veneri, venčanje na Marsu, ili dve nedelje na privatnoj svemirskoj stanici iznad Zemlje.\nU romanu Žila Verna „Put na Mesec”, jednoj od prvih priča o letu u svemir koja je objavljena 1865. godine, privatna grupa američkih dizajnera oružja smišlja kako da specijalnim topom odleti pravo na Mesec. Ovo delo brzo nailazi na publiku, a uticalo je i na kasnije generacije stvaralaca poput britanskog majstora naučne fantastike H. DŽ. Velsa ili francuskog umetnika Žorža Melijesa koji je 1902. po ovom romanu snimio čuveni prvi naučnofantastični film.\nTokom 20. veka tema istraživanja svemira samo nastavlja da dobija na popularnosti u fikciji, a Svemirska trka između SAD i Sovjetskog Saveza ubrzo prenosi ovu temu iz mašte u stvarnost, pa tako samo 100 godina nakon objavljivanja Vernovog romana ljudi zaista koračaju po Mesecu. Ovaj podvig pobuđuje maštu čitavog sveta da će po uzoru na putničke avione jednog, sada već ne tako dalekog dana, čovek moći da putuje u svemir komercijalnim letovima.\nU leto 2000. godine kompanija MirCorp,\nnazvana po ruskoj svemirskoj stanici\n„Mir”, prvi put u istoriji zaista\npokušava da pošalje čoveka u svemir\nu privatnom turističkom aranžmanu.\nPrvi avion napravljen je 1903, a prvi komercijalni letovi su počeli samo dvadesetak godina kasnije, da bi pravi bum doživeli nakon Drugog svetskog rata. Međutim, svemirska putovanja su neuporedivo kompleksnija čak i od izrade aviona. Za razliku od braće Orvil, privatnih lica koja su kao u Vernovom romanu sami uspeli da sakupe novac za svoj prvi avion i koliko-toliko sigurno polete, svemirske letove po pravilu finansira i kontroliše država jer nijedan pojedinac ili grupa ne mogu da priušte sebi takav luksuz. Ili je barem tako bilo sve do korporativnog buma osamdesetih i odluke tadašnjeg američkog predsednika Ronalda Regana da podrži privatne korporacije koje žele da se bave letovima u svemir.\nU SAD u ove vode prva uplovljava kompanija Američke svemirske usluge (Space Services of America), koja 1982. šalje prvu privatnu raketu u svemir, a zatim narednih decenija radi na slanju satelita, pa i posmrtnih ostataka preminulih koji su želeli da budu sahranjeni u svemiru. Međutim, i pored početnog entuzijazma, ova kompanija nikada nije uspela da uspostavi i komercijalne svemirske letove za žive putnike. Sa druge strane u Rusiji se ubrzo nakon kraja Hladnog rata formira poludržavna kompanija Raketno-kosmički centar „Progres” za proizvodnju raketa-nosača „Sojuz” za lansiranje ljudi i opreme u svemir, ali ni ona se nije upustila u organizovanje komercijalnih letova.\nU leto 2000. godine kompanija MirCorp, nazvana po ruskoj svemirskoj stanici „Mir”, prvi put u istoriji zaista pokušava da pošalje čoveka u svemir u privatnom turističkom aranžmanu. Kompaniju su osnovala dva američka preduzetnika, Volter Anderson i Rik Tamlinson, kojima je prestanak rada stanice „Mir” dalo idealnu poslovnu priliku. Naime, njihova ideja je bila da po ugledu na aviokompanije ponude ruskoj strani da za njih ugovaraju turističke ture do svemirske stanice „Mir” i nazad. Ideja je prihvaćena i trebalo je da je sprovede ruska vojno-svemirska firma „Energija” koja je obezbedila vozilo i kontrolu bezbednosti putnika. Čak je odabran i prvi svemirski turista, američki multimilioner Denis Tito.\nDenis Tito (Vikipedija)\nZa MirCorp je ovo trebalo da bude samo početak. Želja im je bila da nakon Titovog leta iskoriste medijsku pažnju i pokrenu neku vrstu rijaliti šoua čiji bi pobednik bio običan čovek kojem bi ovakav turistički aranžman bio plaćen i organizovan. Međutim, sticajem političkih okolnosti koje su dovele do konačnog penzionisanjea Mira, kao i hapšenja Andersona zbog pronevere novca, ideja je propala kao i sama kompanija.\nTito međutim nije odustao od svoje\nnamere da poseti svemir pa je posao\norganizacije leta, ponovo uz pomoć\nruske firme „Energija”, preuzela druga\nfirma osnovana 1998. pod imenom\n„Svemirske avanture”, a u čijem se\nupravnom odboru nalazi i Baz Oldrin.\nOstaje nepoznanica da li bi se da je firma preživela stvorila kritična masa zainteresovana za svemirski turizam kao što se desilo kasnije u slučaju holandske kompanije Mars One koja prodaje karte za prvi budući let na Mars, kompanije Lunar Land koja prodaje teritorije drugih planeta i Meseca, a i uspostavljanja prve svemirske nacije po imenu Asgard, doduše na Zemlji, po ideji ruskog milijardera Igora Ašurbejlija.\nTito međutim nije odustao od svoje namere da poseti svemir pa je posao organizacije leta, ponovo uz pomoć ruske firme „Energija”, preuzela druga firma osnovana 1998. pod imenom „Svemirske avanture”, a u čijem se upravnom odboru nalazi i Baz Oldrin. Tito je na svoj jedinstven turistički put krenuo 2001. godine, ali umesto penzionisane stanice „Mir” posetio je njenu naslednicu, Međunarodnu svemirsku stanicu na kojoj je proveo sedam dana i za to platio čak 20 miliona dolara. Firma Svemirske avanture je poslala još šest bogatih turista u svemir, a zatim je njen rad iznenada omela odluka ruske vlade da od 2010. zaustavi turističke posete Međunarodnoj svemirskoj stanici.\nI pored ovog zastoja u svemirskom turizmu, danas se brojne korporacije utrkuju koja će osmisliti bolji poslovni model za nastavak ovog i sličnih poslova u okviru takozvane nove svemirske ekonomije. Jedna od njih je Bigelow Aerospace čiji je cilj da napravi sopstvenu komercijalnu svemirsku stanicu na koju bi ljudi mogli da putuju za 50 miliona dolara. Jednog od ljutih konkurenata predstavlja im čuvena kompanija SpaceX još čuvenijeg preduzetnika Ilona Maska čiji je primarni cilj smanjivanje troškova leta u svemir ulaganjem u razvoj svemirske opreme, vozila i delova koji mogu da se koriste više puta. Tu je i Sierra Nevada Corporation, firma za svemirsku tehnologiju u vlasništvu tursko-američke porodice Ozmen.\nJoš jedan multimilijarder, Džef Bezos, direktor Amazona, najuspešnije firme za trgovinu preko interneta, takođe ja i na čelu kompanije Blue Origin, koja namerava da se upusti u trku za komercijalizaciju puta svemir, iako bi njihovi letovi trajali samo nekoliko minuta ali bi bili i daleko pristupačniji. Još jedan takmac, ekscentrilni multimilijarder Ričard Branson, vlasnik medijske imperije Virgin, najavio je sličan program kao i potencijalnu prosečnu cenu leta u svemir od oko 250 hiljada dolara za nekoliko minuta provedenih u orbiti. Sa druge strane, firma Orion Span plaira da napravi sopstvenu malu svemirsku stanicu u niskoj Zemljinoj orbiti koja bi prevashodno primala turiste po ceni od oko 10 miliona dolara po osobi.\nSa druge strane, ruska turistička\nkompanija Go Russia ima skromnije\nambicije pa nudi samo letove do ivice\nsvemira za 19.000 dolara.\nMeđutim, ne treba zaboraviti ni svemirske kompanije iz drugih država, poput „Roskosmosa” koji organizuje putovanja do Međunarodne svemirske stanice i koji upravo u saradnji sa kompanijom Energija planira da izgradi hotel za turiste na samoj stanici. Cena boravka u njemu bi iznosila 60 miliona dolara. Sa druge strane, ruska turistička kompanija Go Russia ima skromnije ambicije pa nudi samo letove do ivice svemira za 19.000 dolara. Slični su i planovi „Kosmokursa”, poslovnog partnera „Roskosmosa”, koji namerava da emulira poslovni model kratkih svemirskih letova u nisku orbitu za nekoliko stotina hiljada dolara. Sa druge strane, tu je i stari igrač NASA koja navodno razmišlja ne samo o povratku na Mesec, već i o gradnji svemirske baze za astronaute na Zemljinom satelitu.\nKo god da na kraju izađe iz ove trke kao dominantna turistička svemirska sila, izvesno je da će svi morati da se drže određenih poslovnih smernica. Pre svakog leta svemirski putnici moraju da prođu psihofizičko testiranje i različite pripreme poput ovladavanja kretanjem u prostoru bez gravitacije. Osim toga, svemirske turističke firme će morati da se oslanjaju na „Sojuz” i Međunarodnu svemirsku stanicu ukoliko ne nameravaju da same prave šatlove i svemirske motele. U tome može da im pomogne Axiom Space čiji je glavni cilj da napravi novu svemirsku stanicu koja bi trebalo da nasledi Međunarodnu nakon što kao i „Mir” ode u penziju 2028. godine.\n(Andrej Samardžija Šušić, CPN)


Google će upozoravati korisnike na bagove u Android telefonima drugih proizvođača\nMobilni telefoni, 06.10.2020, 10:00 AM\nGoogle će početi da upozorava korisnike na bezbednosne propuste koje kompanija pronađe na uređajima i u softveru Android telefona drugih proizvođača što će biti rezultat inicijative koju je Google najavio ove nedelje.\nOvaj program je pokrenut zbog rešavanja bezbednosnih problema na uređajima drugih proizvođača Android uređaja, što će biti nova, dodatna zaštita Googleovog ogromnog mobilnog ekosistema koji uključuje kompanije iz celog sveta.\n„APVI (Android Partner Vulnerability Initiative) treba da podstakne sanaciju i pruži korisnicima transparentnost u vezi sa problemima koje smo otkrili u Googleu a koji utiču na modele uređaja koje isporučuju Android partneri. Inicijativa pokriva širok spektar problema koji utiču na kod uređaja koji Google ne servisira i ne održava“, objasnili su iz kompanije.\nGoogle već ima programe za otkrivanje i rešavanje bezbednosnih problema uz pomoć istraživača i Android zajednice, uključujući Android Security Rewards Program (ASR) za Android sistem i Google Play Security Rewards Program za aplikacije drugih proizvođača.\nProblemi koji utiču na projekat Android otvorenog koda (AOSP) utiču na sve Android uređaje i otkrivaju se preko ASR izveštaja koji se objavljuju putem Android Security Bulletins (ASB) svakog meseca. Međutim, ranjivosti koje Google otkriva van koda zasnovanog na AOSP, a koji utiču samo na mali deo Android OEM uređaja, nisu otkrivane preko javnog programa.\nAVPI ovo treba da popravi i poboljša sigurnost Android OEM uređaja tako što će se korisnici obaveštavati kada Google pronađe sigurnosne greške u kodu Android uređaja koje Google ne servisira niti održava.\nKompanija je rekla da su već otkrivani sigurnosni problemi koji bi bili uključeni u ovaj program, a jedan od najvažnijih tiče se curenja lozinki iz „popularnog veb pregledača“. Google nije otkrio naziv aplikacije, ali kaže da je pregledač predinstaliran na mnogim Android uređajima i da je zapravo otkrivao lozinke korisnika. Pregledač je imao ugrađeni menadžer lozinki za veb sajtove koje je korisnik posetio. Maliciozni sajtovi mogli su da pristupe lozinkama korisnika. Lozinke su šifrovane, ali je korišćen slab algoritam i poznati, kodirani ključ. Ovaj problem prijavljen je programeru i korisnici su dobili ažuriranja za aplikaciju, rekli su iz Googlea.\nGoogle kaže da će svi sigurnosni problemi koje je kompanija otkrila na telefonima koji nisu Pixel biti objavljivani na ovoj stranici, zajedno sa svim informacijama koje su potrebne da bi se uređaji zaštitili od napada.


Veliki potencijal za privrednu saradnju | Palelive.com\nPočetna Regija Istočno Sarajevo Veliki potencijal za privrednu saradnju\nISTOČNO SARAJEVO – Gradonačelnik Istočnog Sarajeva Nenad Samardžija i ambasador Srbije u BiH Stanimir Vukićević ocijenili su danas da postoji veliki potencijal za unapređenje privredne saradnje ovog grada sa gradovima iz Srbije.\nVukićević je naglasio da mu je veliko zadovoljstvo što je ponovo u BiH i u Istočnom Sarajevu i što je u prilici da nastavi saradnju tamo gdje je nekada stao.\nOn je rekao da su na sastanku razmijenjene informacija i definisanju projekata koji bi mogli biti predmet saradnje, a koji bi se uklapali u specijalne paralelne veze koje Srbija ima sa Republikom Srpskom, sa kojom je, kako je naglasio, saradnja izvanredna i odnosi dobri.\nOn je naveo da danas nije razgovarano o konkretnim projektima, već o idejama koje bi trebalo realizovati u narednom periodu.\n“Prva prilika za to je nakon naših izbora kada bismo mogli da razgovaramo o saradnji privrednika i organizovanju sastanaka privrednih delegacija, dolasku privrednih komora i svemu što bi moglo da učini da ta saradnja dobije na kvalitetu i dinamici”, rekao je Vukićević.\nOn smatra da za to ima prostora i da ideje treba samo realizovati.\nPrethodni članakJahorina protiv Glasinca u Kupu RS\nNaredni članakŠkola dobila računare vrijedne 10.000 KM


EPCG MOŽE I U PARTNERSTVU DA GRADI HE "KOMARNICA" - MontEnergija\nHome Električna energija\tEPCG MOŽE I U PARTNERSTVU DA GRADI HE “KOMARNICA”\nby korisnik1 02/06/2020\nMinistarka ekonomije Dragica Sekulić rekalje da je prirodno da EPCG radi taj projekat, a da li će da ga radi samostalno ili sa nekim od partnera to je njena komercijalna odluka. Prema Zakonu o koncesijama država ima pravo da tu koncesiju da direktno EPCG, a ona da donese odluku o tome da li će ići sama, da li će uzeti kredit ili će graditi iz sopstvenih sredstava,ukazala je Sekulićeva.\nMinistarka u odgovoru o mijenjanju projekcija koštanja hidroelektrane, kaže da ima još posla do ugovora o gradnji kada će se znati konačna cijena HE, predračunske vrijednosti od 246,53 miliona.\nSekulićeva je istakla da je predlog DPP prvi zvanični dokument države koji se odnosi na izgradnju HE na Komarnici, a koji je urađen uzimajući u obzir sva nova tehnološka rješenja i ograničenja u vezi sa zaštitom životne sredine.\nElektroprivreda (EPCG) će sama odlučiti da li će hidroelektranu (HE) “Komarnica graditi samostalno ili sa nekim u partnerstvu, kao i da li će taj projekat finansirati sopstvenim novcem ili kreditom, poručila je ministarka ekonomije Dragica Sekulić.\nPredračunska vrijednost te investicije je 246,53 miliona eura, što je bilo povod za reakciju konsultanske kuće Fideliti koja je ukazala da su troškovi projekta narasli za 60 miliona eura u odnosu na projekcije investicije iz 2018.\nSekulićeva je istakla da je predlog DPP prvi zvanični dokument države koji se odnosi na izgradnju HE na Komarnici koji je urađen uzimajući u obzir sva nova tehnološka rješenja i ograničenja koja se odnose na zaštitu životne sredine.\n“Pretpostavljam da kolege koje govore o tome da su narasli troškovi se vode nekim starim procjenama i projektima koji nikad nijesu zaživjeli, jer znate da se o Komarnici priča decenijama.Ovo je prvi put da smo dobili jedan dokument koji je u skladu sa svim standardima ekonomije, energetike i zaštite životne sredine, rekla je Sekulićeva zašto su značajno porasli troškovi za projekat.\n“Nakon toga dolazi idejno rješenje,glavni projekat,tender za izvođenje radova i sve dok se ne potpiše ugovor ne možemo da govorimo o tome koja je cijena izgradnje tog objekta. EPCG u ovom trenutku radi na idejnom rješenju.


Izvršni odbor Narodne banke Srbije odlučio je na današnjoj sednici da referentnu kamatnu stopu zadrži na nivou od 1,5%.\nDonoseći takvu odluku, Izvršni odbor je, pre svega, imao u vidu prethodno preduzete mere monetarne politike radi ublažavanja negativnih efekata širenja virusa korona (Covid -19), čiji efekti će u većoj meri biti ispoljeni s daljim uspostavljanjem ekonomske aktivnosti. Izvršni odbor imao je u vidu i da je direktna podrška privatnom sektoru, koji je najviše pogođen ovom krizom, obezbeđena blagovremenim i koordiniranim aktivnostima Vlade Republike Srbije i Narodne banke Srbije - merama za podršku likvidnosti bankarskom sektoru, moratorijumom na otplatu kredita i paketom fiskalne pomoći privredi i građanima.\nIzvršni odbor naglašava da je donošenje pomenutih podsticajnih mera monetarne i fiskalne politike bilo moguće u uslovima obezbeđene niske i stabilne inflacije, koja je, u skladu sa očekivanjima Narodne banke Srbije, u martu usporila na 1,3% međugodišnje. Prema oceni Izvršnog odbora, inflacija bi u ostatku godine trebalo da se kreće oko donje granice dozvoljenog odstupanja od cilja u uslovima niže agregatne tražnje, kao i nižih uvoznih cena, uključujući i cene nafte. Postepeno približavanje inflacije centralnoj vrednosti cilja očekuje se u srednjem roku, čemu bi trebalo da doprinese oporavak tražnje.\nPrema ocenama relevantnih međunarodnih institucija, širenje virusa korona uvelo je svetsku privredu u recesiju i znatno pogoršalo izglede za njen rast. U takvim uslovima povećana je neizvesnost na međunarodnom finansijskom tržištu, a investitori daju prednost ulaganjima u sigurnu aktivu, što za posledicu ima niži priliv kapitala u zemlje u usponu. Pogoršanje izgleda za globalni privredni rast odrazilo se i na pad cena primarnih proizvoda na svetskom tržištu, pre svega nafte. Kako bi umanjile negativne efekte krize, brojne centralne banke u svetu reagovale su dodatnim ublažavanjem svojih monetarnih politika, konvencionalnim i nekonvencionalnim merama, a vlade njihovih zemalja obimnim paketima fiskalne pomoći. Koordinirane akcije monetarne i fiskalne politike trebalo bi da doprinesu ublažavanju negativnih efekata pandemije na privredni rast, utiču na povoljnije uslove finansiranja i podstaknu oporavak privrede u narednom periodu.\nSmanjenje privredne aktivnosti koje je usledilo u drugoj polovini marta nije se znatnije odrazilo na dinamiku rasta bruto domaćeg proizvoda Srbije u prvom tromesečju, koji je, prema oceni Izvršnog odbora, ostao visok i iznosio je oko 5% međugodišnje. U uslovima niže eksterne tražnje i zastoja ili prekida u radu u pojedinim delatnostima, negativni efekti krize biće najvidljiviji u tekućem, drugom tromesečju, ali će oporavak privredne aktivnosti uslediti u nastavku godine, čemu će doprineti blagovremeno donete mere monetarne i fiskalne politike. Izvršni odbor naglašava i da je, zahvaljujući odgovornom vođenju ekonomske politike, Srbija ovu krizu dočekala u znatno povoljnijoj makroekonomskoj poziciji u odnosu na prethodne krize, što je otvorilo prostor da se u periodu krize poveća ekspanzivnost monetarne i fiskalne politike, a da se ne ugroze makroekonomska i finansijska stabilnost.\nIzvršni odbor je istakao da će puna koordinacija mera monetarne i fiskalne politike biti nastavljena, što će omogućiti smanjenje eventualnih daljih negativnih uticaja iz međunarodnog okruženja. Narodna banka Srbije će i dalje pažljivo pratiti globalna kretanja i njihov uticaj na domaću ekonomiju i inflaciju i blagovremeno reagovati kako bi očuvala postignutu cenovnu i finansijsku stabilnost i doprinela rastu naše privrede na održivim osnovama.\nNa današnjoj sednici, Izvršni odbor je usvojio majski Izveštaj o inflaciji, koji će javnosti biti predstavljen 13. maja. Tom prilikom biće detaljno obrazložene odluke monetarne politike i makroekonomska kretanja koja ih opredeljuju.


Firmi “Voćeprodukt doo” Brus uručeno priznaje za podsticaj razvoja voćarstva – In Medija\nFirmi “Voćeprodukt doo” Brus uručeno priznaje za podsticaj razvoja voćarstva\nDanas je u Regionalnoj privrednoj komori Kruševac uručeno priznanje firmi VOĆEPRODUKT iz Brusa, za podsticaj razvoja voćarstva.\nKruševac, 08.01.2016. -Na današnjem Božićnom doručku koji se tradicionalno organizuje u RPK Kruševac bila je prilika da se na jednom mestu susretnu privrednici iz Rasinskog okruga, crkveni velikodostojnici i okružni, gradski i opštinski zvaničnici, a tom prilikom dodeljeno je priznanje firmi VOĆEPRODUKT doo iz Brusa, za podsticaj razvoja voćarstva.\nFirmu VOĆEPRODUKT doo Brus, koja se bavi proizvodnjom, otkupom, preradom, zamrzavanjem i izvozom voća i šumskih plodova, osnovao je 1994. godine g-din Aleksandar Milisavljević – Lacko iz Brusa.\nVOĆEPRODUKT doo Brus, osim što sarađuje sa preko 1000 kooperanata, ima i sopstvene zasade na kojima se bavi organskom proizvodnjim maline i višnje gde primenjuje kontrolisanu proizvodnju u pogledu sadnje, primene pesticida i način branja.\nPogone za otkup, zamrzavanje i preradu VOĆEPRODUKT ima na dve lokacije: Gornji Vratari (Aleksandrovac) i Osredci (Brus) a poseduje i primenjuje više međunarodnih standarda u svom radu i proizvodnji: HACCP, IFS, ORGANIC, SOCIAL…


Stosur: Neverovatno je kako se Šarapova izvukla – Opustise.rs\nNaslovna / Sport / Tenis / Stosur: Neverovatno je kako se Šarapova izvukla\nStosur: Neverovatno je kako se Šarapova izvukla\n10. oktobra 2016. Autor: B92\nAustralijska teniserka Samanta Stosur rekla je da i dalje ne veruje da je Marija Šarapova „pomilovana“ posle doping skandala koji je snažno odjeknuo.\n„Ne mogu da verujem, ne znam ni šta da kažem. Ne znam kako neko može da se izvuče sa takvim izgovorom (rekla da nije znala da je supstanca zabranjena prim.aut), a onda da mu bude smanjena kazna. Neverovatno je da iskoristite takav izgovor kako biste se izvukli. To je loš primer drugim sportistima – možete jednostavno da dignete ruku i kažete: ’Nije moja greška“, rekla je Stosur.\n„Razgovarala sam sa nekoliko kolega i svi imaju isto mišljenje. Imali smo istu ideju na startu, a sada imamo odluku. Ne mislim da ima veliku podršku od igrača, biće interesantno videti kakav će doček imati kada se vrati“, dodala je Australijanka.\nMarija ŠarapovaSamanta StosurTenis\n← Prethodna vest (FOTO) PUCA OD SEKSEPILA: Ana Ivanović u providnom kombinezonu sve ostavila bez daha\nSledeća vest → Briljantni Viktor izbacio Nadala!


Mercedes očekuje da će četvrtina prodaje ići preko interneta do 2022. - Auto Republika\nMercedes-Benz procenjuje da će prodaja 25 odsto novih i polovnih automobila ove marke biti obavljana putem interneta.\nTo je jedan od vidova koji će označiti tranformaciju načina poslovanja, rekla je šefica Mercedesove globalne prodaje, Brita Zeger.\n„Na digitalnom planu, mi želimo da ponudimo još više u budućnosti, kao i različito iskustvo, a cilj nam je da to bude ostvareno neprimetno“, rekla je Zegerova. „Da bismo uspeli u ovom nastojanju, moramo uložiti veliki trud zajedno sa prodavcima.“\nMercedesova mreža prodajnih salona, sa Autohaus dizajniranim zdanjima, jedna je od ključnih nepokretnih imovina kompanije, konstatovala je Zegerova. Mercedes zajedno sa svojim prodavcima globalno radi na razvoju novih platformi i formata za kupce, od kojih neki neće biti tipični kada je o kupcima štutgartske marke reč.\nZegerova je opisala Mercedes Me prodavnice, koje su se otvorile širom planete, na lokacijama kao što su prometne urbane sredine i aerodromi. Kompanija je takođe pokrenula „pop-up“ šopove za kratke vremenske periode.\nMercedesova šefica globalne prodaje takođe smatra da će ovaj model poslovanja poremetiti tradicionalni biznis model. Ona je takođe govorila o „CASE“ strategiji Daimlera AG, svojevrsnoj prečici u oblasti konektivnosti, autonomne vožnje, podele korišćenja i električnih pogonski sistema, u okviru prodaje i marketinga. Pronalaženje novih ciljnih grupa je deo plana, a tokom 2017. je Mercedes pokrenuo sponzorstva u sferi eSporta, video igre za više igrača.\n„Mnogi od vas će reći „hm, da li je to zaista sport?““, konstatovala je Zegerova. „Da, mi smatramo to važnim svetskim trendom. Da, stotine miliona kupaca su u e-gejmingu, a ovo je veoma važno u budućoj interakciji s njima.“\nInteresantno, nismo bili svesni da i među gejmerima ima potencijalnih Mercedesovih kupaca, ali hajde da verujemo Zegerovoj…\nMercedes takođe ulazi u Formula E trkačku seriju\n„Ovo je važno“, rekla je ona. „Mi želimo da budemo tamo gde su kupci.“\nMercedes će nastaviti da pojačava snagu u svom osnovnom poslovanju. Marka želi da nastavi svoju lidersku poziciju u premijum segmentu. Mada „CASE“ strategija iziskuje veliku količinu resursa i investicija, i postavlja neka pitanja vezana za budućnost, ujedno i otvara mnoge mogućnosti, smatra Zegerova.\n„Zaista smo uvereni da je ovo velika šansa za nas“, zaključila je ona. „Moramo biti brzi, moramo imati odgovarajući mentalitet.“\nMožda je Zegerova u pravu, ali nekako, ne možemo da se otmemo utisku da „koka-kola“ ne ide uz Chivas, možda ide uz Jim Beam…\ntags: britta seeger daimler ag izdvojeno Mercedes-Benz onlajn prodaja online sale\nprevious Peugeot sprema elektrifikaciju i povratak na tržište SAD\nnext Volvo muke sa američkim dilerima


DS: Ko je odgovoran za Pozorište mladih | Autonomija\nDS: Ko je odgovoran za Pozorište mladih\nČlanovi UO Pozorišta mladih iz reda lokalne samouprave podneli su ostavke\nNovosadski odbor Demokratske stranke (DS) izrazio je danas zabrinutost zbog poslednjih dešavanja u Pozorištu mladih. Iz kabineta gradonačelnika Novog Sada saopšteno je da je bivša direktorka te ustanove imenovana za savetnicu gradonačelnika.\nU saopštenju DS se ističe da najstarije lutkarsko pozorištenije prvi put predmet obračuna koalicionih parnera i da DS glasno staje u odbranu pozorišta i svega što ono predstavlja.\n„Nedopustivo je da se u pozorištu za decu vode borbe nalik mafijaskim obračunima oko plena. Optužbe za finansijske malverzacije koje je upravni odbor pozorišta izneo na račun dosadašnje direktorke, kao i podneta krivična prijava ne mogu ostati neistražene. Ukoliko finansijske malverzacije postoje, potrebno je odgovorne privesti licu pravde. Ukoliko se utvrdi da su optužbe neosnovane, odgovornost snose oni koji su izneli lažne tvrdnje“, poručile su novosadske demokrate.\nU toj stranci su pozvali nadležne da se pitanjem odgovornosti u ovom slučaju pozabave do kraja.\n„Članove koalicije na vlasti pozivamo da interes kulturne institucije od nemerljivog značaja stave ispred svojih interesa, ali i da pokažu da ih je prošlost ipak naučila razumevanju i poštovanju kulture i svih zaposlenih u ovoj oblasti“, piše u saopštenju novosadskog DS.\nDelić nova savetnica gradonačelnika Novog Sada\nTijana Delić imenovana je za savetnicu gradonačelnika Novog Sada u oblasti kulture, saopšteno je danas iz kabineta gradonačelnika.\nKako se dodaje, bivša direktorka Pozorišta mladih je svojim dosadašnjim radom u toj ustanovi, projektima, rezultatima,stručnošću i vizijom kulturne politike zadobila poverenje stručne javnosti i podršku gradonačelnika Novog Sada da kao nestranačka ličnost učestvuje u kreiranju kulturne politike Grada Novog Sada i kao deo tima doprinese cilju da Novi Sad 2021. godine postane Evropska prestonica kulture.\n„Zbog imenovanja na novu funkciju Tijana Delić je podnela ostavku na mesto direktora Pozorišta mladih u Novom Sadu“, dodaje se u saopštenju.\nU njemu se dodaje i da su na poziv gradonačelnika Novog Sada članovi Upravnog odbora Pozorišta mladih iz reda lokalne samouprave podneli ostavke, a gradonačelnik im se zahvalio na dosadašnjem radu.


Mar 21, 2016 AMD, AMD Radeon Pro Duo\nAMD je danas predstavio najjaču svetsku platformu za VR, koja omogućava i kreiranje i uživanje u vrhunskom VR sadržaju. AMD Radeon™ Pro Duo u kombinaciji sa LiquidVR™ SDK-om, je platforma koja cilja na sve aspekte kreiranja VR sadržaja – od zabave, do edukacije, preko novinarstva, medicine i filmske industrije. Sa neverovatnih 16 TFLOPS računarskih performansi, AMD nudi kompletno rešenje orijentisano ka svim aspektima životnog stila VR developera – ubrzano kreiranje sadržaja za ubitačna VR iskustva na poslu, i igranje najnovijih DirectX 12 iskustva, uz maksimalnu rezoluciju, van posla.\nAMD nastavlja rešavati velike probleme s kojima se programeri susreću tako što smanjuje latencije i ubrzava VR protok kroz prisnu saradnjom sa kreativnom zajednicom developera i uz pomoć AMD LiquidVR tehnologije. AMD-ov sledeći korak u unapređenju VR-a je s novim AMD Radeon Pro Duo-m, neverovatno naprednom i izuzetno moćnom dual-GPU grafičkom kartom koja donosi snagu potrebnu VR dizajnerima, kreatorima sadržaja, kao i za krajnje korisnike VR iskustava.\n“Snažnije kompjuterske platforme brzo dovode do boljih prostornih iskustava”, rekao je Raja Koduri, viši potpredsednik i glavni arhitekta, Radeon Technologies Grupe u okviru AMD-a. “Ovo je najevidentnije s VR-om koje zahteva najviše kompjuterske performanse s čvrstom doslednošću. Naš novi AMD Radeon Pro Duo s LiquidVR tehnologijom je najbrža svetska platforma i za kreiranje sadržaja i za potrošače, omogućavajući VR iskustvo svetske klase. ”\nPro Duo je inicijalni proizvod iz AMD “VR Ready Creator” linije. AMD Radeon Pro Duo sa LiquidVR tehnologijom je zvanična platforma Crytek-ove VR First inicijative za negovanje novih talenata u oblasti virtualne stvarnosti i razvoja virtualne stvarnosti u laboratorijima na koledžima i univerzitetima širom sveta.\n“Kao vrhunska platforma, AMD Radeon Pro Duo s LiquidVR tehnologijom je perfektan odabir za grafički standard Crytek-ove “VR First” inicijative,” istakao je Cevat Yerli, CEO Cryteka. “Kao grafička kartica koja spaja potrebe i kreatora VR sadržaja, kao i konzjumera, izuzetno je pogodan hardver da podrži najbistrije nadolazeće programere, koji će zasigurno oblikovati budućnosti virtualne realnosti i digitalnog okruženja.”\nAMD Radeon Pro Duo je planiran za dostupnost u drugoj četvrti 2016. godine pri preporučenoj ceni od 1499$.


Razočaravajući podaci o zapošljavanju\nU eri visoke stope nezaposlenosti nezaposlenosti, sajmovi za zapošljavanje, na kojima kompanije regrutuju potencijalne radnike, su veoma posećeni.\nUoči praznika Dana rada, i nekoliko dana pre nego što predsednik Obama obelodani svoj plan za otvaranje novih radnih mesta, stižu nove loše vesti za američku ekonomiju. Novi podaci objavljeni jutros pokazuju da je stopa nezaposlenosti u avgustu nepromenjena, i - prvi put od 1945. – poslodavci nisu dodali nijedno novo radno mesto.\nAvgust je bio veliko razočarenje za nezaposlene – sa najslabijim rezultatima u gotovo godinu dana. Nacionalni izveštaj o zapošljavanju u avgustu pokazao je da ukupno nije dodato nijedno radno mesto, nasuprot 93,000, koliko se očekivalo, što znači da stopa nezaposlenosti ostaje 9,1%. Bela kuća kaže da će plan o zapošljavanju koji će predsednik Obama izneti narednog četvrtka – smanjiti tu stopu – i pre predsedničkih izbora 2012.\n„Predsednik će izneti specifične predloge koji će, prema svakom objektivnom merilu, u kratkom roku doprineti rastu i stvaranju novih poslova“, najavio je portparol Bele kuće Džej Karni.\nTo bi bila dobra vest za ljude kao što je Dženet Horvit, koja je već tri godine bez posla, popunila je 1800 prijava, samo tri puta pozvana na razgovor za posao, i nijedan nije dobila.\n„Koliko god se trudim da se usavršavam, da zaradim novac kako bih izdržavala porodicu, na kraju uvek udarim u zid.“\nBivši sekretar za rad, Robert Rajš, kaže da iz te frustracije nastaje začarani krug.\n„Kompanije neće da zapošljavaju ako potrošači neće da kupuju.“\nZato, prema njegovim rečima, vlada mora da troši ako niko drugi neće. Republikanci, koji tvrde da vlada već troši previše – verovatno se neće složiti.\n„Predsednik će morati da izadje sa smelim planom o zapošljavanju. Ako republikanci ne pristanu, moraće da se bori za taj plan. Ako se i dalje budu protivili, moraće da vodi izbornu kampanju upravo na platformi tog plana", ističe Rajš.


Predsjednik Rusije Vladimir Putin potpisao je ukaz kojim predsjedniku Srbije Aleksandru Vučiću dodjeljuje Orden Aleksandra Nevskog za veliki doprinos u razvoju saradnje dvije države, javila je pres-služba Kremlja.\n"Šef ruske države potpisao je ukaz o nagrađivanju predsjednika Srbije Aleksandra Vučića Ordenom Aleksandra Nevskog za veliki doprinos razvoju višestrane saradnje sa Ruskom Federacijom", navedeno je u saopštenju.\nVučić će tako biti odlikovan jednim od najvećih ruskih priznanja koje rijetko dobijaju strani državljani, javio je "Sputnjik".\nOsim Vučića, ovim ordenom su bili odlikovani i kralj Aleksandar Karađorđević, srpski političar Nikola Pašić i vladika Petar Drugi Petrović NJegoš.\nVučić je ranije izjavio da će, ako dobije Orden, to biti priznanje za sve što je do sada uradio.\nPodsjećajući da je Orden Aleksandra Nevskog do sada dodijeljen samo šestorici Srba, među kojima su kralj Aleksandar Karađorđević i Nikola Pašić, Vučić je konstatovao da je tim više počastvovan idejom o odlikovanju.\nVladimir Putin Aleksandar Vučić orden\nPutin prisustvovao liturgiji u Sankt Peterburgu\nGeneralni sekretarijat predsjednika\nVučić unio badnjak u zgradu Predsjedništva\nPlan posjete ruskog predsjednika Srbiji\nPutin ide i u Hram na Vračaru, za Vučića nosi orden


"Građani" pikirali fudbalera Atletiko Madrida - Sportske novosti\nNaslovna Fudbal Novosti Fudbal „Građani“ pikirali fudbalera Atletiko Madrida\n„Građani“ pikirali fudbalera Atletiko Madrida\nDok se bori za triplu krunu, Mančester Siti polako počinje da razmišlja i o pojačanjima. Pominje se da Gvardiola traži zamenu za Fernandinja, a „građani“ će adekvatnu zamenu da traže u vidu igrača Atletiko Madrida, Rodrija.\nNjegova klauzula iznosi 70.000.000 evra, a Siti je spreman da izdvoji datu količinu novca za njegove usluge. Španski internacionalac je iz Viljareala prešao u Atletiko Madrid u julu prošle godine, a transfer je iznosio 20.000.000 evra. Ugovor ima do kraja juna 2023. godine, te upravo zbog toga i tolika otkupna klauzula.\nOve sezone je upisao 44 nastupa uspevši da postigne 2 pogotka, a videćemo seli li se u možda i najinteresantniju ligu u Evropi naredne sezone.\nPrethodni tekstDa li će domaćin pobedom otvoriti finalnu seriju?!\nSledeći tekstCrvenu Zvezdu očekuje težak put do Lige šampiona!


Mandić za RTS: Naša je otadžbina tamo gdje žive ljudi poput Matije Bećkovića | DOJČ PORTAL\nMandić za RTS: Naša je otadžbina tamo gdje žive ljudi poput Matije Bećkovića\nSvečana sjednica Glavnog odbora Nove srpske demokratije, na kojoj je uručen orden Marka Dakovića srpskom pesniku Matiji Bećkoviću, održana je u Beogradu.\nLider Nove srpske demokratije i jedan od lidera Demokratskog fronta Andrija Mandić kaže za RTS da se crnogorska vlast obrukala što je zabranila “velikom pjesniku da dođe u svoj rodni kraj.“\nAndrija Mandić je, gostujući u Jutarnjem programu RTS, rekao da održavanje svečane sjednice glavnog odbora Nove srpske demokratije ima svoju simboliku, ali da je prije svega posljedica toga što je pjesnik Matija Bećković na listi zabranjenih u Crnoj Gori.\n„Crnogorska vlast se veoma obrukala što je zabranila ulazak velikom pjesniku da dođe u svoj rodni kraj. Mi smo imali obavezu kao dio njegovog naroda koji živi u Crnoj Gori da dođemo u Beograd i da mu uputimo poruku kao i vlastima u Crnoj Gori da je naša otadžbina tamo gdje žive ljudi poput Matije Bećkovića, koji razumiju političku borbu koju vodi srpski narod u Crnoj Gori. Mi imamo poseban odnos prema prijestonom Beogradu, mi smo srpski narod i treba nas razlikovati i razdvajati od onih koji su odlučili da to više ne budu, za razliku od njihovih predaka“, rekao je Mandić.\nPrije nekoliko dana, na godišnjicu Nato intervencije, Mandić je, kaže, bio zadržan na crnogorskoj strani granice.\n„Želio sam da budem u Nišu, ali na graničnom prelazu kod Rožaja sam čekao više od sat vremena i, pošto sam zakasnio, vratio sam se nazad. To je odnos prije svega prema srpskom narodu, ali i prema pojedincima koji predstavljaju opoziciju vlasti. Vodi se otvorena antisrpska politika. Mi se suočavamo sa neodgovornom, pa i brutalnom politikom koju crnogorske vlasti sprovode prema sopstvenim građanima“, naglasio je lider Nove srpske demokratije.\n„Imamo različite motive, ali smo prije dva dana razgovarali sa organizatorima protesta i potpisaćemo sporazum da zajedno nastavimo proteste i formulišemo jasne zahtjeve koji bi doveli do tehničke vlade koja bi pripremila naredne izbore u Crnoj Gori. Tehnička vlada bi trebalo da obezbijedi uslove za održavanje izbora kako se ne bi brinuli da će neko ukrasti izbore kao što se to ranije dešavalo“, rekao je Mandić.\nU međuvremenu, suđenje za pokušaj terorizma je završeno. Lider Nove srpske demokratije vjeruje da je presuda već napisana i ako će biti pročitana tek 9.maja.\n„Nemam dileme da je presuda već napisana. Poput bombaške afere iz 1907. i danas se to dešava. Na klupi su samo Srbi i dva Rusa da bi se pokazalo kome krugu pripadaju optuženi. Siguran sam da će presuda biti usmjerena tako da smo mi krivi, kao i ljudi iz Srbije koji su na prevaran način dovedeni u Crnu Goru kao general Dikić“, rekao je Mandić.\n“Velika prednost Nove srpske demokratije je što imamo dobre odnose i sa vlašću i sa opozicijom, a prije svega sa predsjednikom Aleksandrom Vučićem, koji razumije težak položaj u kome se nalazimo. Ali zbog regionalnih odnosa ne želi da se miješa u unutrašnje stvari bilo koje države i mi kažemo ne treba da se miješate, ali osjećamo i tražimo nacionalnu solidarnost jer mi smo Srbi, vi ste Srbi i šta je prirodnije nego da mi jedni drugima budemo najbliže“, rekao je Andrija Mandić, gostujući u Jutarnjem programu RTS-a.\nPrethodni tekstPogledajte tornado u Nišu (VIDEO)\nSledeći tekstUčesnik protesta u Herceg Novom pao sa litice


Susret pokrajinskog sekretara dr Nenada Ivaniševića sa Privrednom komorom Srbije posvećen unapređenju ženskog preduzetništva i nastavku saradnje - NBG REPORTER\nPočetna » Susret pokrajinskog sekretara dr Nenada Ivaniševića sa Privrednom komorom Srbije posvećen unapređenju ženskog preduzetništva i nastavku saradnje\nadmin 15 novembra, 2021 15 новембра, 2021\nPokrajinski sekretar za privredu i turizam, dr Nenad Ivanišević, u prisustvu saradnika, sastao se danas sa direktorom Sektora preduzetništva Privredne komore Srbije, Brankicom Simanić. Oni su ovom prilikom razgovarali o unapređenju ženskog preduzetništva i uspostavljanju efikasnijih mera podrške ovom važnom privrednom sektoru, sa posebnim fokusom na novi ciklus konkursa u 2022. godini.\nUčesnici današnjeg susreta su diskutovali o uspostavljanju efikasnije saradnje i potpisivanju sporazuma o saradnji u decembru mesecu, a sa ciljem zajedničkog organizovanja ,,otvorenih dana“ namenjenih preduzetnicima i ranjivim kategorijama u preduzetništvu. Jedan od aspekata susreta je svakako razmena iskustava, znanja i primera dobre prakse, te zajedničko delovanje kroz vidove institucionalne podrške preduzetništvu.\n,,Preduzetništvo kod žena nije odlika pola, već je preduzetništvo odlika osobe koja želi da se bavi preduzetništvom, stoga je ova oblast za nas veoma značajna. U toku ove godine smo ženskom preduzetništvu pomogli u tri segmenta, a prvi je svakako konkurs za žensko preduzetništvo, gde smo izdvojili 20 miliona dinara, s tim što smo kao uslov postavili i kriterijum da su žene upravitelji u preduzeću, a vodeći računa i o broju žena angažovanih u preduzeću. Prvi put smo sa Razvjonim fondom napravili zajedničku kreditnu liniju gde su podržane žene u turizmu. U ukupnim konkursima Sekretarijata, a tu govorimo o preko 200 miliona dinara, preko 40 odsto su aplikanti žene, što je veoma značajno“, istakao je dr Ivanišević.\nOn je dodao da se nastavlja sa razgovorima o nastavku saradnje sa PKS-om, uzimajući u obzir njihova iskustva, te da će u predlogu budžeta biti opredeljena sredstva za poseban konkurs namenjen podršci ženskom preduzetništvu.\nCilj Sektora preduzetništva Privredne komore Srbije je rad na unapređenju i razvoju preduzetništva u Srbiji, a kroz rad dve organizacione jedinice – Stručnu službu za podršku Parlamentu preduzetnika i Kancelariju za preduzetništvo.\nBranislava Simanić iz PKS-a je istakla da je na teritoriji Vojvodine evidentirano oko 55.000 preduzetnika, a od toga preko 20.000 jesu preduzetnice. Ona je posebno istakla Sekciju za žensko preduzetništvo PKS-a koja u mnogome nastoji da utiče na ekonomsko osnaživanje žena preduzetnica u Srbiji i promociju razvoja ženskog preduzetništva, pomažući im da nastupaju na sajmovima, plasiraju svoju robu i usluge na strana tržišta, a uz organizaciju čitavog niza besplatnih edukacija, insistirajući na digitalizaciji poslovanja i na inovativnosti.\nSimanićeva je dodala da je formiran i sektor za omladinsko preudzetništvo, kako bi podstakli što veći broj mladih da započnu sopstveni posao, da otvaraju nova radna mesta i prihoduju u Republici Srbiji.\nKljučne teme danas su bile i zajedničko organizovanje i nastup privrede i privatnog sektora Republike Srbije, kao i AP Vojvodine, na predstojećem Sajmu preduzetništva, koji se krajem marta meseca 2022. godine održava na Novosadskom sajmu, u organizaciji Pokrajinskog sekretarijata za privredu i turizam, uz podršku Novosadskog sajma. Ovim povodom će Privredna komora Srbije će uzeti aktivno učešće u organizacionim aktivnostima ove sajamske manifestacije, uz mnogostruki doprinos kroz učešća privrednika iz čitave zemlje i regiona, edukativnih radionica, organizacija B2B susreta i drugih vidova javnog nastupa, sa ciljem promovisanja i umrežavanja privrede zemlje i regiona.\nSrpska solidarnost prikuplja finansijska sredstava i slatkiše za pripremu Božićnih i Novogodišnjih paketića za male heroje sa Kosovai Metohije


"Rusija neće napasti Ukrajinu" - Povezane vesti - Naslovi.net\nGeneralni sekretar Ujedinjenih nacija Antonio Gutereš izjavio je da danas je uveren da Rusija neće napasti Ukrajinu. "Uveren sam da se to neće dogoditi, i čvrsto verujem da ću biti u pravu", kazao je Gutereš novinarima na brifingu ispred sedišta… »\nGeneralni sekretar Ujedinjenih nacija Antonio Gutereš izjavio je da je intervencija na Ukrajinu protivna međunarodnom pravu i da je uveren da Rusija neće napasti svog suseda. Ne bi trebalo da dođe do vojne intervencije. U ovom kontekstu, mislim da je… »\nFoto:; EPA - Uveren sam da se to neće dogoditi, i čvrsto verujem da ću biti u pravu, kazao je Gutereš novinarima na brifingu ispred sedišta Ujedinjenih nacija u NJujorku, preneo je "NJujork tajms" i dodao da on nije objasnio svoje razloge za taj… »\nGeneralni sekretar Ujedinjenih nacija Antonio Gutereš izjavio je da danas je uveren da Rusija neće napasti Ukrajinu. - Uveren sam da se to neće dogoditi, i čvrsto verujem da ću biti u pravu - kazao je Gutereš novinarima na brifingu ispred sedišta… »\nGutereš: Uveren sam da Rusija neće napasti Ukrajinu\nNJUJORK - Generalni sekretar Ujedinjenih nacija Antonio Gutereš izjavio je da danas je uveren da Rusija neće napasti Ukrajinu. "Uveren sam da se to neće dogoditi, i čvrsto verujem da ću biti u pravu", kazao je Gutereš novinarima na brifingu ispred… »\nGeneralni sekretar Ujedinjenih nacija Antonio Gutereš izjavio je danas kako je „siguran“ da se vojna invazija ili upad Rusije u Ukrajinu „neće dogoditi“, ističući svoju želju da se trenutna kriza između Rusije i Sjedinjenih Država reši na… »\nPucnjava među migrantima - jedan poginuo! Tinejdžerka se bori za život, jake snage Žandarmerije stigle u Suboticu\nMondo pre 0 minutajoš 12 povezanih\nDNR:U ukrajinskom granatiranju poginula dva civila\nPored vrelih temperatura u nekim delovima Srbije pao grad: Tutnjalo po krovovima od ranog jutra (video)


Radulovićeva kandidatura - Slobodan Tomić - Peščanik\nU svojim tekstovima, Saša Ilić, Dejan Ilić, Vesna Pešić i Dušan Pavlović bave se pitanjem da li pokret Dosta je bilo (DJB) isticanjem svog predsedničkog kandidata umanjuje šanse opozicije da se pobedi Vučić. Ono što nedostaje u raspravi jesu brojke o potrebnoj izlaznosti, kako bi se procenile šanse Vučića da pobedi u prvom krugu. Ovaj tekst se osvrće na dva pitanja: (i) kolika izlaznost je potrebna opoziciji da bi izborila drugi krug; (ii) da li Radulovićeva kandidatura doprinosi ili šteti ovim naporima.\nRaspored glasova na prošlogodišnjim parlamentarnim izbora bio je sledeći:\nTabela 1. Broj osvojenih glasova od strane lista koje su ušle u parlament (manjinske liste izuzete; koalicije označene imenom najvećeg koalicinog partnera).\nIzlaznost je iznosila 56.07 odsto (glasalo je oko 3.778.923 od upisanih 6.734.802 birača). Komentatori su ovo ocenili kao iznenađujuće visoku izlaznost u odnosu na trendove i predizborna očekivanja. Na prethodnim parlamentarnim izborima, održanim 2014. godine, izlaznost je bilo oko 53.1 odsto; 2012. godine, kada su sa prvim krugom predsedničkih izbora održani i parlamentarni izbori, izlaznost je bila 57.7 odsto (za sve podatke, izvor je sajt RIK-a).\nZa predstojeće predsedničke izbore teško je proceniti koliko će glasova, u apsolutnim brojkama, osvojiti kandidati Jeremić i Janković. Međutim, ako pretpostavimo da će Vučić zadržati glasače koji su podržali listu oko SNS-a prošle godine, moguće je napraviti okvirne projekcije broja glasova koje će osvojiti sada kao predsednički kandidat. U optimističkom scenariju (za opoziciju), polovina birača SPS-a (oko 200.000) neće podržati Vučića, dok druga polovina hoće. To bi značilo da bi Vučić osvojio oko 2 miliona glasova.\nŠta nam ovo govori o šansama opozicije da izbori drugi krug? Da bi to učinila, opozicija mora da podigne izlaznost na minimum 4.000.000 glasača. Ovo iznosi oko 59.4 odsto izlaznosti (formalne izlaznosti; faktička je za nekoliko procenata veća budući da nesređeni birački spisak sadrži par stotina hiljada građana koji realno ne mogu glasati). Ovako veliku izlaznost je teško postići (što ne implicira da je nemoguće, ili da ne vredi boriti se). Kako Dejan Ilić konstatuje, izlaznost na predsedničkim izborima je obično manja od izlaznosti na parlamentarnim. Na poslednjim parlametarnim izborima izlaznost je bila za skoro 3 odsto manja od sada potrebnih 59.4 odsto; 2012. godine, iako su parlamentarni i predsednički izbori održani zajedno, izlaznost je bila „svega“ 57.7 odsto (skoro 2 procenta manja u odnosu na broj birača koji bi sada morali da glasaju da bi došlo do drugog kruga).\nStvari bi bile još pesimističnije u scenariju snažnijeg „prelivanja“ SPS-ovih glasova ka Vučiću. Ako bi Vučić dobio 250.000 glasova SPS-a, potrebna izlaznost za drugi krug bi bila 60.88 odsto; ako 300.000 SPS-ovih birača podrži Vučića, izlaznost bi morala da bude minimum 4.200.000, tj. oko 62.3 odsto, da bi došlo do drugog kruga.\nOpozicija bi svakako trebalo da radi na dostizanju praga od 60 odsto izlaznosti. Međutim, dok ne dobijemo iole pouzdane indikatore da se zainteresovanost apatičnih birača za izborni proces bitno promenila, ne možemo poricati da Vučić ima velike izglede da pobedi u prvom krugu. Naravno, pitanje je šta pouzdani indikatori znače u kontekstu u kojem prorežimski istraživači javnog mnjenja saopštavaju kakvo je raspoloženje građana. Problem je što se procene o šansama da se mobilišu apatični glasači svode na lične utiske o tome koliko je određeni kandidat „dobar“. Ovakav pristup, koji se može videti u mnogim analizama ovih dana, odlikuje se „prelivanjem“ sopstevnog entuzijazma za kandidata-favorita na procenu o širini podrške koju on može dobiti. Ako se opozicioni birači uzdaju u ovakve procene, u velikom su riziku da 2. aprila uveče opet budu „neprijatno zatečeni“, kao što su bili i 2014. i 2016. godine kada su čuli koliko je procenata SNS osvojio.\nNa ovakvu procenu – da Vučić ima izglede da pobedi u prvom krugu – možete gledati iz dva različita ugla. Sa jedne strane, nju možete oceniti kao širenje defetizma i obeshrabrivanje opozicionih birača. Međutim, iskustvo iz prethodne dve izborne kampanje (2014. i 2016. godine) nas uči da uveravanja opozicionih lidera da je Vučićev SNS daleko ispod 50 odsto a da njihove stranke imaju dvocifrenu podršku nisu kredibilna. Ispostavilo se da su projekcije o skoro polovičnoj pobedi SNS-a ipak bile tačne, te da forsiranje optimizma samo po sebi ne dovodi do boljih rezultata. Sa druge strane, navedena procena o neophodnoj izlaznosti se može posmatrati kao alarm za restrukturiranje opozicionog fronta.\nAko je glavni razlog apstinencije jednog dela „prodemokratski orijentisanog“ biračkog tela razočaranost tzv. postpetooktobarskom elitom, onda je za podizanje izlaznosti potreban i kandidat koji se ne može dovesti u vezu sa partijama koje su vladale pre dolaska SNS-a na vlast. Jedan deo tih birača može u Jankoviću i Jeremiću videti neku vrstu kontinuiteta sa postpetooktobarskom Srbijom (Jeremić zbog staža u DS-u i DS-ovoj vladi, dok bi neki Jankovićevu kandidaturu mogli prepoznati kao deo aranžmana i buduće saradnje sa DS-om). Za ove birače, to bi bili dovoljni razlozi da ne glasaju, osim ako se ne javi prodemokratski kandidat koji nudi otklon u odnosu na oba perioda, pred- i post- petooktobarski.\nSaša Radulović pledira da bude takav kandidat. Međutim, ključno je pitanje da li će njegova kampanja doneti štetu ili korist u borbi za drugi krug. Hipotetički, tri scenarija su moguća:\n(i) Kandidovanje Radulovića bi unelo konfuziju u „demokratski blok“ i time demotivisalo opozicione birače, te umanjilo izlaznost;\n(ii) Kandidovanje Radulovića samo bi dovelo do preraspodele glasova među opozicionim kandidatima, ali ne bi motivisalo nove birače;\n(iii) Kandidovanje Radulovića bi doprinelo povećanju izlaznosti, kroz mobilisanje dojučerašnjih apstinenata.\nU dosadašnjoj debati na Peščaniku, ali i u široj javnosti, preovlađuju prvi ili drugi pogled (ponekad kombinovani). Vesna Pešić, na primer, tvrdi da kandidatura Radulovića može dovesti samo do preraspodele birača (što bi, ona smatra, pomoglo Šešelju da dođe do drugog mesta). Dejan Ilić i Saša Ilić smatraju da bi sukobi između novih kandidata „demokratske opozicije“ i DS-a doveli do demotivisanja birača koji su protiv Vučića.\nMeđutim, empirijski podaci pokazuju da učestvovanje DJB-a i DS-a u kampanji može da dovede do povećanja, a ne smanjenja, njihovog zbirnog biračkog tela. Na poslednjim parlamentarnim izborima DJB je uspeo da „izvede“ preko 220.000 glasača na birališta, a da to nije uticalo na pad podrške DS-u u odnosu na prethodne izbore (zapravo, 2016. godine DS je osvojio za oko 10.000 glasova više nego 2014. godine). Dakle, moguće je da čak i uz učestale međusobne napade u kampanji, obe strane dobiju više glasača. Zašto bismo onda isključili mogućnost da se sa kandidaturom Radulovića može povećati ukupan broj opozicionih birača?\nU slučaju drugog scenarija – „puke“ preraspodele umesto pridobijanja novih birača – verovatno ne bi bilo štete po interese glasača koji su protiv Vučića. Šešelj je sa svojih 300.000 glasova sa prošlih parlamentarnih izbora daleko od borbe za drugo mesto, pa kakva god preraspodela da se desi između Jeremića, Jankovića i Radulovića, nemoguće je da sva trojica ponaosob osvoje manje glasova od Šešelja. Drugim rečima, ako se izdejstvuje drugi krug, u njega gotovo sigurno ulazi jedan kandidat tzv. prodemokratske opozicije. U tom smislu, sve i da Radulović ne motiviše nijednog novog birača, već samo preuzme deo postojećih pristalica Jeremića i Jankovića, ništa se neće pogoršati u pogledu šansi da se pobedi Vučić.\nU zaključku, opozicija bi mogla imati znatne probleme da spreči Vučićevu pobedu u prvom krugu, budući da je veliki izazov postići izlaznost od najmanje 60 odsto. Verovatno je da Jeremić i Janković ne mogu do kraja mobilisati onaj deo biračkog tela koji ne simpatiše predpetooktobarske snage i koji je istovremeno duboko razočaran postpetooktobarskim dešavanjima. Takve birače može da motiviše kandidat koji će napraviti jasan otklon u odnosu na period 2000-2012. Naravno, ako uspe da generiše veću izlaznost, ovaj kandidat bi možda doprineo i delimičnom padu procenta osvojenih glasova Jeremića i Jankovića (jer bi se njihov udeo u ukupnom kontigentu glasova smanjio). Ali to nije presudno – bitno je da se dođe do 60 odsto izlaznosti i tako izbori drugi krug.\nSrodni link: Vladimir Gligorov – Više kandidata


IMLTV.press - Podignuta optužnica protiv Amira Zukića, Asima Sarajlića i ostalih Front Page\nTužilaštvo Kantona Sarajevo podiglo je optužnicu protiv Amira Zukića, generalnog sekretara Stranke demokratske akcije (SDA), i njegovog vozača Seida Fazlagića, potpredsjednika SDA Asima Sarajlića i Mirsada Kukića, izvršnog direktora Elektroprivrede BiH Eseda Džananovića te Safeta Bibića, Senada i Nedžada Trake i Ramiza Karavdića.\n"Amir Zukić, Safet Bibić, Nedžad Trako, Senad Trako i Ramiz Karavdić terete se da su počinili krivično djelo 'udruživanje radi činjenja krivičnih djela' u vezi s krivičnim djelom 'primanje nagrade ili drugog oblika koristi za trgovinu utjecajem' te krivično djelo 'protuzakonito posredovanje'", saopćeno je iz ove pravosudne institucije.\nKoristili se položajem za zapošljavanje\nSarajlić i Kukić terete se da su, koristeći se svojim položajem, posredovali prilikom zapošljavanja, čime su počinili krivično djelo "primanje nagrade ili drugog oblika koristi za trgovinu utjecajem".\nDžananović se tereti za krivično djelo "zloupotreba položaja ili ovlasti", Sarajlić i Kukić za krivično djelo "primanje nagrade ili drugog oblika koristi za trgovinu utjecajem", a Fazlagić za krivično djelo "pomoć počinitelju nakon izvršenog krivičnog djela".\n"Postupajuće tužiteljice uz optužnicu su predložile Općinskom sudu u Sarajevu produženje pritvora Amiru Zukiću, Safetu Bibiću, Senadu i Nedžadu Traki, Ramizu Karavdiću, Esedu Džananoviću i Seidu Fazlagiću", naveli su iz Tužilaštva KS.\nZukić je uhapšen u februaru u policijskoj akciji "Bosna".


Blic - Fudbal 1 mesto · 27.10.2021 16:25\nMada se o privatnom životu Luke Jovića zna puno, gotovo da u javnosti nije poznata informacija o tome kako ima stariju sestru i to da su preživeli pravu porodičnu dramu. Pročitaj više\nHAOS U MANČESTERU! RONALDO RADI SOLSKJEROV POSAO! Kristijano držio na okupu zbunjene saigrače koji ne znaju šta se dešava u klubu\nBlic - Fudbal 2 mesto · 27.10.2021 13:23\nVeoma je loša situacija u Mančester junajtedu pošto je za vikend pretrpljen ubedljiv poraz u derbiju od Liverpula, bilo je čak 5:0. Pročitaj više\nBlic - Fudbal 1 mesto · 25.10.2021 18:53\nPrezime španskog trenera Pepa Gvardiole poslednjih dana se provlači kroz ostrvske medije, ali ne zbog rezultata i igara Mančester sitija koji trenera. Pročitaj više\nBlic - Fudbal 1 mesto · 25.10.2021 10:59\nNekadašnji reprezentativac Engleske, Pol Skols zaprepastio je svet nakon što se na internetu pojavio jedan prilično uvrnut snimak, u kojem je on glavni „junak“. Pročitaj više\nBlic - Fudbal 3 mesto · 24.10.2021 20:55\nVeoma burnu uvertiru imao je "El Klasiko" u kom je Real pobedio Barselonu (2:1). Pročitaj više\nBlic - Fudbal 1 mesto · 23.10.2021 17:41\nOčigledno je naš fudbaler obožava brze automobile Pročitaj više\nBlic - Fudbal 2 mesto · 23.10.2021 15:44\nAleksandar Stanojević, trener fudbalera Partizana, obratio se novinarima pred susret njegovog tima sa ekipom TSC-a. Pročitaj više\nBlic - Fudbal 3 mesto · 22.10.2021 17:59\nPosle ove ispovesti ništa neće biti isto! Pročitaj više\nBlic - Fudbal 1 mesto · 19.10.2021 11:01\nOd Vidića do Pavkova. Od Ljukovčana do Borjana. Od Đurovskog i Mrkele do Žigića i Boaćija. Duga je istorija duela Crvene zvezde protiv danskih klubova, a poznato je koliko sportisti, naročito u fudbalu, gledaju na tradiciju. Pročitaj više\nBlic - Fudbal 1 mesto · 17.10.2021 11:14\nSofija Pešisolido, ćerka bivšeg fudbalera Pola Pešisolida i britanske političarke i Karen Brejdi, ponovo je raspametila svoje pratioce. Pročitaj više\nBlic - Fudbal 1 mesto · 14.10.2021 11:00\nSelektor fudbalske reprezentacije Hrvatske Zlatko Dalić ne krije da nikako ne bi želeo da u baražu za Svetsko prvenstvo igra protiv - Srbije! Pročitaj više\nNEVIĐENA SLIKA SA VEMBLIJA Engleski policajci u POTPUNOM POVLAČENJU dok ih Mađarski huligani napadali! Veliki skandal posle groznog transparenta /VIDEO/\nBlic - Fudbal 2 mesto · 13.10.2021 13:30\nSinoć je utakmica između Engleske i Mađarske, koja je završena nerešenih rezultatom 1:1, ostala u senci velikih nereda na tribinama, a sada su isplivali i novi snimci koji su prosto neverovatni. Pročitaj više\nBlic - Fudbal 2 mesto · 12.10.2021 22:14\nKIKS KARIJERE PREDRAGA RAJKOVIĆA Potpuno pomračenje, golman Srbije driblao rivale pa primio gol - ovo bi moglo da mu obeleži karijeru /VIDEO/ Pročitaj više\n(UŽIVO) FINALE LIGE NACIJA Veliki evropski klasik, Francuzi i Španci se bore za trofej KOJI NEMAJU\nBlic - Fudbal 1 mesto · 10.10.2021 20:30\nFudbalske reprezentacije Francuske i Španije će se boriti za trofej prvaka druge Lige nacija. Pročitaj više\nBlic - Fudbal 2 mesto · 10.10.2021 09:19\nBogati vlasnici iz Saudijske Arabije preuzeli su Njukasl, a jedna od glavnih tema je koga će angažovati od pojačanja tokom tranfer rokova pred nama. Pročitaj više\nBlic - Fudbal 1 mesto · 04.10.2021 12:59\nDugo se spekuliše o nezadovoljstvu Kilijana Mbapea i želji da jedan od najboljih napadača današnjice napusti Pari Sen Žermen. Pročitaj više\nBlic - Fudbal 1 mesto · 02.10.2021 18:39\nIako fudbalska utakmica nekog tima koji predstavlja Srbiju protiv ekipe sa tzv. Kosova u profesionalnom fudbalu deluje nezamislivo, u amaterskom se ipak sastaju. Pročitaj više\nBlic - Fudbal 1 mesto · 01.10.2021 10:59\nFudbaleri Crvene zvezde napravili su sinoć sjajan rezultat, pošto su u okviru drugog kola Lige Evrope slavili na gostovanju ekipi Ludogoreca (1:0), sjanim pogotkom Gelora Kange koji je navijače oduševio i po povratku u Beograd - saltom. Pročitaj više\nBlic - Fudbal 1 mesto · 28.09.2021 23:30\nVeliku senzaciju napravio je Šerif iz Tiraspolja koji je u Madridu porazio Real sa 2:1. Pročitaj više\nBlic - Fudbal 1 mesto · 28.09.2021 17:20\nMalo je reći da legenda Crvene zvezde ima prelepu naslednicu. Pročitaj više\nBlic - Fudbal 1 mesto · 26.09.2021 20:55\nŠef stručnog štaba Dejan Stanković izneo je utiske posle ostvarene ubedljive pobede nad ekipom Novog Pazara (0:4) u okviru 11. kola Superlige Srbije. Pročitaj više\nBlic - Fudbal 1 mesto · 22.09.2021 22:09\nMuče se poprilično fudbaleri Juventusa na startu nove sezone, a nakon što su ponovili najslabiji početak u poslednjih 60 godina, konačno su uspeli da dođu do pobede i pobegnu iz opasne sezone. Pročitaj više\nVidiš 4,175 vesti od ukupno 4,195.